
ΕΝΟΤΗΤΑ ΠΡΩΤΗ : Εισαγωγή 
1.- Ελληνική συνεταιριστική νομοθεσία - Γενική επισκόπηση.

2.- Προβλήματα. 

3.- Συνταγματικές διατάξεις. 

 

ΕΝΟΤΗΤΑ ΔΕΥΤΕΡΗ : Το δίκαιο των Αστικών Συν/μών (Ι)
1.- Ορισμός - Είδη. 

2.- Δραστηριότητες. 

3.- ‘Iδρυση - Καταστατικό. 

4.- ‘Eδρα - Επωνυμία. 

5.- Μητρώο. 

6.- Τα μέλη. 

7.- Η συνεταιρική μερίδα. 

8.- Η αστική ευθύνη των συνεταίρων. 

9.- Η Γενική Συνέλευση. 

 

ΕΝΟΤΗΤΑ ΤΡΙΤΗ : Το δίκαιο των Αστικών Συν/μών (ΙΙ)
1.- Το Διοικητικό Συμβούλιο. 

2.- Το Εποπτικό Συμβούλιο 

3.- Τα βιβλία.

4 .- Διαχειριστική χρήση - Διανομή κερδών.

5.- Ποινική ευθύνη. 

6.- Διάλυση. 

7.- Πτώχευση. 

8.- Συγχώνευση.

9.- Ενώσεις. 

10.- Κρατική εποπτεία. 

 

ΕΝΟΤΗΤΑ ΤΕΤΑΡΤΗ : Το δίκαιο των Οικοδομικών Συν/μών.
1.- ‘Eννοια - Κατηγορίες. 

2.- ‘Eδρα - Επωνυμία. 

3.- Διαδικασία σύστασης. 

4.- Το καταστατικό. 

5.- Τα μέλη. 

6.- Συνεταιρική μερίδα. 

7.- Αστική ευθύνη των μελών. 

8.- Η Γενική Συνέλευση. 

9.- Το Διοικητικό Συμβούλιο. 

10.- Το Εποπτικό Συμβούλιο. 

11.- Θέματα οικονομικής διαχείρησης. 

12 - Λύση. 

13 .- ‘Eνωση Οικοδομικών Συνεταιρισμών. 

3.- Δραστηριότητες. 

4.- ‘Eδρα - Περιφέρεια - Επωνυμία. 

5.- Σύσταση - Καταστατικό. 

6.- Μέλη : Δικαιώματα και υποχρεώσεις. 

7.- Η συνεταιρική μερίδα. 

8.- Ευθύνη και υποχρεώσεις των συνεταίρων προς τρίτους.

 

ΕΝΟΤΗΤΑ ΕΚΤΗ : Το δίκαιο των Α.Σ.Ο. (ΙΙ)
1.- Η Γενική Συνέλευση. 

2.- Το Διοικητικό Συμβούλιο. 

3.- Το Εποπτικό Συμβούλιο. 

4 .- Εποπτεία και Έλεγχος. 

5.- Τα βιβλία. 

6 .- Οικονομική διαχείριση – Διαχειριστικό υπόλοιπο –

Πλεονάσματα – Κέρδη.

7.- Προσωπικό. 

8.- Ποινική ευθύνη. 

 

ΕΝΟΤΗΤΑ ΕΒΔΟΜΗ : Το δίκαιο των Α.Σ.Ο. (ΙΙΙ)
1.- Λύση. 

2.- Πτώχευση.

3.- Συγχώνευση - Μετατροπή.

4.- Ενώσεις Αγροτικών Συνεταιρισμών. 

5 .- Κεντρικές Συνεταιριστικές Ενώσεις. 

6.- Κοινοπραξίες Αγροτικών Συνεταιριστικών Οργανώσεων. 

7.- Οι Συνεταιριστικές Εταιρίες. 

8.- Η Πανελλήνια Συνομοσπονδία Ενώσεων Αγροτικών

Συνεταιρισμών (ΠΑ.ΣΕ.ΓΕ.Σ.).

 

ΕΝΟΤΗΤΑ ΟΓΔΟΗ : Το δίκαιο των Συνεταιριστικών Τραπεζών.
1.- Νομοθετικό πλαίσιο. 

2.- Ιδρυση. 

3.- Λειτουργία.

4.- Εποπτεία και έλεγχος. 

5.- Ανάκληση της άδειας λειτουργίας. 

Π Ρ Ο Λ Ο Γ Ο Σ
 

                  ‘Oπως είναι γνωστό το μάθημα της ΣΥΝΕΤΑΙΡΙΣΤΙΚΗΣ ΝΟΜΟΘΕΣΙΑΣ ανήκει στα "υποχρεωτικά" μαθήματα του Ε' τυπικού εξαμήνου του τμήματος ΣΣΟΕ.

Η χρησιμότητα του μαθήματος αυτού σε κάθε μελλοντικό στέλεχος συνεταιριστικής οργάνωσης είναι αυτονόητη. Η γνώση του νομοθετικού πλαισίου μέσα στα όρια του οποίου κινούνται οι οργανώσεις αυτές,του είναι απαραίτητη σαν βασικό στοιχείο της ολοκληρωμένης θεωρητικής του κατάρτισης στα συνεταιριστικά ζητήματα.

Με τις ΣΗΜΕΙΩΣΕΙΣ αυτές επιδιώκεται να δοθούν σε καθαρά περιγραφική μορφή τα βασικότερα σημεία των διατάξεων του Συντάγματος και των ειδικών νόμων και διαταγμάτων που αφορούν τους Αστικούς,τους Οικοδομικούς και τους Αγροτικούς Συνεταιρισμούς καθώς και τις Συνεταιριστικές Τράπεζες.

Την ύλη στην αναθεωρημένη αυτή έκδοση των Σημειώσεών μας την έχουμε χωρίσει σε ΟΚΤΩ ΕΝΟΤΗΤΕΣ. Στην Πρώτη από αυτές αναφέρονται ζητήματα που αφορούν την «Εισαγωγή» στο μάθημά μας, στη Δεύτερη και την Τρίτη αναφέρεται το «Δίκαιο των Αστικών Συν/μών», η Τέταρτη αφορά «Το δίκαιο των Οικοδομικών Συν/μών», στις επόμενες τρεις (Πέμπτη, Έκτη και Έβδομη) το θέμα που εξετάζεται είναι «Το δίκαιο των Αγροτικών Συν/κών Οργανώσεων» και τέλος στην Όγδοη και τελευταία εξετάζουμε τις ειδικές διατάξεις που αφορούν τις Συνεταιριστικές Τράπεζες, ένα ταχύτατα αναπτυσσόμενο θεσμό στη χώρα μας.

Για καθεμία από τις ενότητες αυτές υπάρχουν σε ηλεκτρονική μορφή και θέματα ερωτήσεων που θα αναπτύσσονται στα φροντιστήρια του μαθήματος και τα οποία οι ενδιαφερόμενοι θα μπορούν να τα προμηθεύονται από τον διδάσκοντα.

H θέση σε ισχύ του ν. 2810/9.1.2000 ‘’Αγροτικές Συνεταιριστικές Οργανώσεις’’ μας υποχρεώνει σε μία πρώτη αναθεώρηση της ύλης μας προκειμένου να αναφερθούν οι αλλαγές που επεβλήθηκαν με το νέο αυτό νομοθετικό καθεστώς.
Πιστεύοντας πως η παράθεση των διαφόρων ζητημάτων γίνεται με τρόπο αναλυτικό και κατανοητό και για εκείνον που δεν έχει από πριν εξειδικευμένες νομικές γνώσεις παραδίνουμε τις ΣΗΜΕΙΩΣΕΙΣ μας αυτές στη κρίση των σπουδαστών - στριών μας και αναμένουμε τις παρατηρήσεις τους για μία ακόμα βελτίωσή τους. -

ΕΝΟΤΗΤΑ ΠΡΩΤΗ : E Ι Σ Α Γ Ω Γ Η
 

1.- Ελληνική συνεταιριστική νομοθεσία - Γενική επισκόπηση.
     Μέχρι το 1915 δεν υπήρχε στη χώρα μας ειδικό νομοθετικό καθεστώς για τους συνεταιρισμούς και οι σκοποί τους επιδιωκόντουσαν με βάση τις ενδοτικού χαρακτήρα διατάξεις των νόμων που αφορούσαν τις εταιρίες.

O πρώτος νόμος του ελληνικού κράτους που αφορούσε τους συνεταιρισμούς ήταν ο ν.602/1915 "Περί Συνεταιρισμών" ο οποίος ήταν έργο του Α.Μιχαλακόπουλου,Υπουργού Εθνικής Οικονομίας της εποχής εκείνης,ψηφίστηκε δε από τη Βουλή των Ελλήνων το 1914 επί πρωθυπουργίας Ελ. Βενιζέλου και ο οποίος ήταν ο μακροβιότερος νόμος για τους συνεταιρισμούς στον περασμένο (20ο) αιώνα στην Ελλάδα.

Με το ν.921/1979 "Περί γεωργικών συνεταιρισμών" ο νομοθέτης διέσπασε το δίκαιο των συνεταιρισμών σε δίκαιο γεωργικών και αστικών συνεταιρισμών. Ο νόμος αυτός στη συνέχεια καταργήθηκε και αντικαταστάθηκε με το νόμο 1541 της 18.4.1985 για τις "Αγροτικές συνεταιριστικές οργανώσεις".

Ο ν.602/1915 έπαψε να ισχύει για τους Οικοδομικούς συνεταιρισμούς το 1984,έτος κατά το οποίο δημιουργήθηκε με το προεδρικό διάταγμα 17/1984 ειδικό νομοθετικό πλαίσιο για τους συνεταιρισμούς αυτούς. Το προεδρικό αυτό διάταγμα καταργήθηκε μέσα σε τρία χρόνια και αντικαταστάθηκε με το Π.Δ. 93/1987 "Αναμόρφωση και ενοποίηση της νομοθεσίας γιατους οικοδομικούς συνεταιρισμούς.." το οποίο αποτελεί μέχρι σήμερα και το ισχύον δίκαιο για τους συνεταιρισμούς αυτούς.

Για τους λοιπούς αστικούς συνεταιρισμούς ο ν.602/1915 ίσχυσε μέχρι το 1986 οπότε αντικαταστάθηκε από το ν. 1667 της 6.2.1986 "Αστικοί συνεταιρισμοί". Ο νόμος αυτός ισχύειμέχρι σήμερα, με τις τροποποιήσεις που του επέφερε ο Ν.2515/1997 σε εκτέλεση δε δικών του επιταγών έχουν εκδοθεί και ισχύουν τα Π.Δ., 422/1987 "Μητρώο αστικών συνεταιρισμών" και 64/1989 "Παράταση προθεσμίας προσαρμογής των καταστατικών».

Στο μεταξύ ο ν.1541/1985 για τους αγροτικούς συνεταιρισμούς αντικαταστάθηκε με το ν.2169 της 10/10.9.1993 "Αγροτικές συνεταιριστικές οργανώσεις" ο οποίος τροποποιήθηκε σε ορισμένες διατάξεις του με το ν. 2181/1994 και με το ν.2538/1997. Πρόσφατα όμως τέθηκε σε ισχύ ο νέος νόμος 2810/9.3.2000 ‘’Αγροτικές Συνεταιριστικές Οργανώσεις’’ που αποτελεί το δίκαιο που ισχύει σήμερα για τους αγροτικούς συνεταιρισμούς.

Στους συνεταιρισμούς αναφέρονται επίσης και οι διατάξεις του ά.12 παράγραφοι 5 και 6 του ισχύοντος Συντάγματος 1975/86 με τις οποίες αναγνωρίζεται η κοινωνική και η οικονομική τους σημασία.

Τέλος, για εξειδικευμένες κατηγορίες συνεταιρισμών (αλληλασφαλιστικούς, φαρμακευτικούς) ισχύει ειδικό νομοθετικό καθεστώς διαφορετικό σε γενικές γραμμές κατά περίπτωση το οποίο δικαιολογείται από τη φύση και τον χαρακτήρα των συνεταιρισμών αυτών. -

2.- Προβλήματα.
            Επιχειρώντας μία σύντομη ανασκόπηση της ελληνικής νομοθεσίας για τους συνεταιρισμούς μπορούμε να πούμε ότι διαπιστώσαμε να την απασχολούν τα παρακάτω προβλήματα:

Το πρώτο πρόβλημα που τίθεται είναι το εάν το δίκαιο των Σ θα έπρεπε ως κλάδος του ιδιωτικού δικαίου να είναι το ίδιο για όλες τις μορφές των Σ ή όχι. Στην πράξη όπως είδαμε και παραπάνω το δίκαιο αυτό δεν είναι ενιαίο για όλους του Σ. Την αντίθετη άποψη όμως για το θέμα αυτό υποστηρίζει η επιστήμη.

Το δεύτερο πρόβλημα αφορά την άσκηση κρατικής εποπτείας στους Σ, η οποία θεσπίζεται από το ελληνικό δίκαιο. Η εποπτεία αυτή πιστεύεται πως θα πρέπει να είναι τυπική και όχι ουσιαστική γιατί διαφορετικά έρχεται σε πλήρη αντίθεση με κάθε αρχή συνεταιριστικής ελευθερίας.

Το τρίτο πρόβλημα έχει σχέση με τη δημοσιότητα που πρέπει να υπάρχει για τα τεκταινόμενα στους Σ. Στην ελληνική συνεταιριστική νομοθεσία η δημοσιότητα αυτή παρότι είναι πολλαπλή - απαιτείται έγκριση του καταστατικού και των τροποποιήσεών του από το Ειρηνοδικείο και ενημέρωση της εποπτεύουσας αρχής - ωστόσο δεν είναι και συστηματική, έτσι δεν προβλέπεται και η τακτική δημοσίευση στατιστικών στοιχείων για τις οικονομικές π.χ. δραστηριότητες των Σ.

Το τέταρτο πρόβλημα έχει να κάνει με την παροχή στους Σ - κυρίως στους αγροτικούς- κάποιων διοικητικών και φορολογικών προνομίων. Με τον τρόπο όμως αυτό δημιουργείται άνιση μεταχείρηση των Σ και τρίτων η οποία πιθανότατα είναι αντίθετη με την αρχή της ισότητας των ελλήνων πολιτών που καθιερώνει το Σύνταγμα.

Το πέμπτο και τελευταίο πρόβλημα αφορά τη χρησιμοποίηση των Σ από το κράτος για την άσκηση της δικής του πολιτικής. Η πρακτική αυτή είναι αντίθετη με τη συνεταιριστική ελευθερία δεδομένου ότι με αυτήν επιδιώκεται η "άλωση" από τον βραδυκίνητο δημόσιο τομέα ενός κατεξοχή δυναμικού ιδιωτικού χώρου με ευρύτατες προοπτικές που γίνονται ακόμα μεγαλύτερες εφόσον αποφεύγουν τον κρατικό εναγκαλισμό. -

3.- Συνταγματικές διατάξεις.
Στο συνταγματικό καθεστώς των Σ αναφέρεται το ά.12 του Συντάγματος 1975/86/2001 και ειδικότερα οι παράγραφοι 5 και 6 του άρθρου αυτού.

Η συνταγματική αυτή αναφορά δικαιολογείται απόλυτα από τον σημαντικό κοινωνικό και οικονομικό ρόλο που διαδραματίζουν οι Σ στη σημερινή ελληνική πραγματικότητα.

Ειδικότερα με την παράγραφο 5 καθιερώνονται:

α) η αυτοδιοίκηση των αγροτικών ("γεωργικών") και των κάθε είδους αστικών Σ, σύμφωνα με όσα ορίζουν ο νόμος και το καταστατικό τους,

β) η προστασία και η εποπτεία τους από το κράτος το οποίο παράλληλα είναι υποχρεωμένο να φροντίζει και για την εν γένει ανάπτυξή τους.

Με την παράγραφο 6 του ά.12 επιτρέπεται η με νόμο σύσταση αναγκαστικών Σ οι οποίοι αποβλέπουν στην εκπλήρωση σκοπών κοινής ωφέλειας ή δημόσιου ενδιαφέροντος ή κοινής εκμετάλλευσης γεωργικών εκτάσεων ή άλλης πλουτοπαραγωγικής πηγής με την προϋπόθεση ότι εξασφαλίζεται η ίση μεταχείρηση όσων συμμετέχουν σ'αυτούς.

Ολοκληρώνοντας σημειώνουμε πως η ίδρυση του Σ αποτελεί άσκηση του συνταγματικού δικαιώματος της οικονομικής ελευθερίας των ατόμων (ά.5 & 1 Συντ.) και όχι άσκηση του δικαιώματος του "συνεταιρίζεσθαι" που καθιερώνεται στις τέσσερις πρώτες παραγράφους του ά.12 του ισχύοντος ελληνικού Συντάγματος. -

 

 

 

ENOTHTA ΔΕΥΤΕΡΗ :
ΤΟ ΔΙΚΑΙΟ ΤΩΝ
ΑΣΤΙΚΩΝ ΣΥΝΕΤΑΙΡΙΣΜΩΝ (Ι).
 

 

 

1.- Ορισμός - Είδη.
Ο Αστικός Συνεταιρισμός (Α.Σ.) είναι μία,

εκούσια ένωση προσώπων,που επιδιώκει οικονομικό σκοπό και αποβλέπει με τη συνεργασία των μελών του στην οικονομική,κοινωνική και πολιτιστική ανάπτυξή τους καθώς και στη βελτίωση της ποιότητας της ζωής τους,μέσα στα πλαίσια της άσκησης μιας κοινής επιχείρησης (ά.1 & 1).

Ο Α.Σ. δεν επιτρέπεται να αναπτύσσει δραστηριότητες αγροτικής οικονομίας. Με τον τρόπο αυτό καθιερώνεται ρητά και από νομοθετική άποψη η διάκριση των Σ σε αγροτικούς και αστικούς. Παράλληλα θα πρέπει να τονισθεί το ότι εκτός από καθαρά οικονομικούς οι Α.Σ. μπορούν να επιδιώκουν και κοινωνικούς ή πολι- τιστικούς σκοπούς για την παραπέρα βελτίωση της ποιότητας ζωής των μελών τους.

Οι Α.Σ. διακρίνονται σε:

α) παραγωγικούς,

β) καταναλωτικούς,

γ) προμηθευτικούς,

δ) πιστωτικούς,

ε) μεταφορικούς και

στ) τουριστικούς.

Η διάκριση αυτή είναι ενδεικτική και όχι περιοριστική,πράγμα που σημαίνει ότι είναι δυνατό να διακριθούν οι Α.Σ. και σ'άλλα είδη εκτός από τα παραπάνω.

2.- Δραστηριότητες.
      Ενδεικτική είναι επίσης και η απαρίθμηση των δραστηριοτήτων των Α.Σ. που κάνει ο ν.1667/86 (ά.1 παρ.2).Οι ενδεικτικά αναφερόμενες δραστηριότητες αυτές περιλαμβάνουν:

α) την κοινή οργάνωση της παραγωγής,

β) την προμήθεια αγαθών για την κάλυψη επαγγελματικών,βιοτικών και άλλης φύσεως αναγκών των μελών τους,

γ) την παροχή στα μέλη τους τεχνικής ή οργανωτικής βοήθειας για την αύξηση ή τη βελτίωση της παραγωγής τους,

δ) την μεταποίηση ή τη διάθεση των προιόντων που παράγουν τα μέλη τους,

ε) την παροχή δανείων,εγγυήσεων,ασφαλειών ή άλλων οικονομικών διευκολύνσεων στα μέλη τους,

στ) την επαγγελματική, συνεταιριστική και πολιτιστική εκπαίδευση των μελών τους και

ζ) την ικανοποίηση κοινωνικών και πολιτιστικών αναγκών τους.

 

3.- ‘Ιδρυση - Καταστατικό. 
Για να ιδρυθεί ένας Α.Σ. απαιτείται:

α) η σύνταξη καταστατικού και

β) η καταχώρηση του καταστατικού στο μητρώο συνεταιρισμών του Ειρηνοδικείου στην περιφέρεια του οποίου έχει την έδρα του.

Το καταστατικό θα πρέπει να υπογράφεται από 15 τουλάχιστον πρόσωπα. Εξαιρετικά αν ο Α.Σ. είναι καταναλωτικός το καταστατικό του θα πρέπει να το υπογράφουν 100 τουλάχιστον πρόσωπα.

Το καταστατικό θα πρέπει υποχρεωτικά να περιέχει τα εξής (ά.1 & 4):

α) την επωνυμία,την έδρα και το σκοπό του Α.Σ.,

β) τα ονοματεπώνυμα ή την επωνυμία καθώς και τη διεύθυνση κατοικίας των ιδρυτικών μελών,

γ) τους όρους εισόδου και εξόδου των μελών,

δ) την έκταση της ευθύνης τους,

ε) το ύψος της συνεταιρικής μερίδας και

στ) τον ορισμό προσωρινής διοικητικής επιτροπής,η οποία θα μεριμνήσει για την έγκριση του καταστατικού από το Ειρηνοδικείο και τη σύγκλιση της πρώτης Γενικής Συνέλευσης για την ανάδειξη αιρετών οργάνων διοίκησης.

Το καταστατικό θα πρέπει να εγκριθεί από το Ειρηνοδικείο της έδρας του Σ και να καταχωρηθεί στο σχετικό μητρώο των Σ. Για το σκοπό αυτό θα πρέπει να υποβληθεί στο Ειρηνοδικείο αίτηση η οποία θα συνοδεύεται από 3 αντίγραφα του καταστατικού υπογραμμένα από όλα τα μέλη. Ο Ειρηνοδίκης μέσα σε 10 ημέρες από την κατάθεση των παραπάνω δέχεται ή αρνείται την καταχώρηση του Σ στο σχετικό μητρώο.

Ο Ειρηνοδίκης μπορεί να αρνηθεί την καταχώρηση αυτή στις ακόλουθες περιπτώσεις:

α) όταν λείπουν από το καταστατικό τα παραπάνω υποχρεωτικά στοιχεία και

β) όταν αυτό περιέχει διατάξεις που αντιβαίνουν σε κανόνες αναγκαστικού δικαίου ή στα χρηστά ήθη.

Στις περιπτώσεις αυτές ο Ειρηνοδίκης καλεί με σχετική πράξη του την προσωρινή διοικητική επιτροπή και της υποδεικνύει τις διορθώσεις που θα πρέπει να κάνει. Αν αυτή διαφωνεί με την παραπάνω πράξη του Ειρηνοδίκη, μπορεί να την προσβάλλει με προσφυγή (ά.791 ΚωδΠολΔικ) στο Μον/λές Πρωτοδικείο της έδρας του Σ,το οποίο και θα λάβει την τελική απόφαση με την οποία θα δικαιώνει είτε την προσωρινή διοικητική επιτροπή είτε τον Ειρηνοδίκη.

Με την καταχώρηση του καταστατικού στο σχετικό μητρώο που τηρείται στο Ειρηνοδικείο ο Σ αποκτά νομική προσωπικότητα, γίνεται δηλ. υποκείμενο δικαιωμάτων και υποχρεώσεων ενώ ταυτόχρονα αποκτά και την ιδιότητα του εμπόρου σύμφωνα με το τυπικό κριτήριο.

Μετά την καταχώρηση του καταστατικού στο μητρώο Σ ακολουθεί η τήρηση της αρχής της δημοσιότητας. ‘Ετσι ο γραμματέας του Ειρηνοδικείου μέσα σε 30 ημέρες από αυτή είναι υποχρεωμένος να στείλει αντίγραφο του καταστατικού με την ημερομηνία καταχώρησης και τον αρθ. μητρώου στο δήμο ή στην κοινότητα της έδρας του Σ,στη Νομαρχία και στην Υπηρεσία Συνεταιρισμών του Υπουργείου Εθνικής Οικονομίας.

Τέλος ακυρότητα που αφορά τη σύσταση ενός Α.Σ. είναι δυνατό να προβληθεί μόνο με τακτική αγωγή που θα πρέπει να ασκηθεί μέσα σε δυο μήνες από τότε που ο ενάγων έμαθε την καταχώρηση.Σε καμμία όμως περίπτωση η αγωγή αυτή δεν επιτρέπεται να ασκηθεί 6 μήνες μετά την καταχώρηση.

 

4.- ‘Εδρα - Επωνυμία. 
   Ως έδρα ενός Α.Σ. ορίζεται ένας δήμος ή μία κοινότητα του ελληνικού κράτους (ά.1 & 4α).

Η επωνυμία του Α.Σ. σχηματίζεται από το σκοπό του,το είδος του και την έκταση της ευθύνης των συνεταίρων, π.χ. "Προμηθευτικός και Παραγωγικός Συνεταιρισμός Ηλεκτρολόγων Π.Ε."

Ονόματα συνεταίρων ή τρίτων προσώπων εκτός Σ δεν επιτρέπεται να περιληφθούν στην επωνυμία του.

 

5.- Μητρώο.
   Μητρώο Συνεταιρισμών είναι υποχρεωμένο να τηρεί κάθε Ειρηνοδικείο. Σ'αυτό καταχωρούνται οι κάθε είδους Σ που εδρεύουν στην περιφέρειά του (ά.14 & 1).

Το μητρώο αυτό ειδικότερα περιέχει:

α) την επωνυμία και το σκοπό του Σ,

β) την κατηγορία του Σ σε σχέση με την ευθύνη των συνεταίρων,

γ) τα ονοματεπώνυμα των νομίμων εκπροσώπων του Σ (ά.14 &1).

Σε ειδικό βιβλίο καταχωρείται εξάλλου, κάθε μεταβολή των παραπάνω στοιχείων. Σε περίπτωση δε μεταφοράς της έδρας του Σ το γεγονός αυτό θα πρέπει να σημειωθεί και στο μητρώο της αρχικής εγγραφής.

Τα στοιχεία του μητρώου είναι προσιτά στον οποιονδήποτε ο οποίος μπορεί να ζητά και να λαμβάνει επικυρωμένα αντίγραφα ή αποσπάσματα από τις σχετικές εγγραφές.

Τέλος το Ειρηνοδικείο μπορεί να χορηγεί και πιστοποιητικό για την ύπαρξη ή μη κάποιας εγγραφής (ά.14 & 3).

 

6.- Τα μέλη.
Μέλη Α.Σ. μπορούν να γίνουν:

α) ενήλικα άτομα,που δεν τελούν υπό καθεστώς δικαστικής συμπαράστασης, εφόσον συγκεντρώνουν τις προυποθέσεις που ορίζει το καταστατικό (ά.2 & 1) και

β) δήμοι ή κοινότητες ή άλλα νομικά πρόσωπα είτε δημοσίου είτε ιδιωτικού δικαίου,εφόσον κάτι τέτοιο προβλέπεται στο καταστατικό (ά.2 & 2).

Μέλος Α.Σ. δεν επιτρέπεται να γίνει φυσικό ή νομικό πρόσωπο που είναι μέλος άλλου Α.Σ.,ο οποίος έχει την ίδια έδρα και τον ίδιο σκοπό (ά.2 & 3).

Τα μέλη των Α.Σ. διακρίνονται σε:

α) ιδρυτικά και

β) επιγενόμενα (νέα).

Τα πρώτα αποκτούν την ιδιότητά τους μετά την έγκριση του καταστατικού που έχουν υπογράψει και την καταχώρησή του στα σχετικά μητρώα του Ειρηνοδικείου.

Τα δεύτερα είναι εκείνα που επιθυμούν να γίνουν μέλη μετά τη σύσταση του Σ. Γιά το λόγο αυτό θα πρέπει να υποβάλλουν γραπτή αίτηση σύμφωνα με τους όρους του καταστατικού, προς το Δ.Σ.

Στην αμέσως επόμενη μετά την κατάθεση της αίτησης αυτής συνεδρίασή του το Δ.Σ. την δέχεται ή την απορρίπτει. Σε περίπτωση αποδοχής η ιδιότητα του μέλους αποκτάται αμέσως.

Η εγγραφή των νέων μελών θα πρέπει να επικυρωθεί από την επόμενη Γ.Σ. Μετά από αυτή τα νέα μέλη θα μπορούν να συμμετέχουν στις διαδικασίες λήψης αποφάσεων και να έχουν τη δυνατότητα ανάδειξής τους στα όργανα του Σ (ά.2 & 4).

Αν το Δ.Σ. απορρίψει την αίτηση εγγραφής ενός νέου μέλους,τελική απόφαση γι'αυτή θα πάρει η Γ.Σ. Η απόφαση αυτή κοινοποιείται δε στον ενδιαφερόμενο μέσα σε 20 ημέρες από τη λήξη των εργασιών της Γ.Σ.

Ο ενδιαφερόμενος που διαφωνεί με αυτή μπορεί μέσα σε 10 ημέρες από την κοινοποίησή της σ'αυτόν, να προσφύγει εναντίον της στο Ειρηνοδικείο,του τόπου της έδρας του Σ.

Η προσφυγή του αυτή θα δικασθεί σύμφωνα με τη διαδικασία των ασφαλιστικών μέτρων. Η σχετική απόφαση μπορεί να προσβληθεί μόνο με έφεση που θα ασκηθεί στο Μονομελές Πρωτοδικείο της έδρας του Σ μέσα σε 10 ημέρες από την κοινοποίηση της προσβαλλόμενης απόφασης στον ενδιαφερόμενο.Και η έφεση αυτή θα δικασθεί με τη διαδικασία των ασφαλιστικών μέτρων.

Η απόφαση του Μονομελούς Πρωτοδικείου που θα εκδοθεί με τον τρόπο αυτό δεν επιτρέπεται να προσβληθεί πλέον με κανένα ένδικο μέσο (ά.2 & 6).

Εάν κάποιος συνεταίρος επιθυμεί να αποχωρήσει για οποιονδήποτε λόγο από τον Σ θα πρέπει να το δηλώσει γραπτά στο Δ.Σ. τουλάχιστον 3 μήνες πριν από τη λήξη της οικονομικής χρήσης. Εάν το καταστατικό αναφέρει ότι κανείς συνεταίρος δεν επιτρέπεται να αποχωρήσει προτού να περάσει ορισμένο χρονικό διάστημα - που δεν θα πρέπει πάντως να υπερβαίνει τα 3 χρόνια - η δήλωση αποχώρησης που γίνεται μέσα στα χρονικά αυτά πλαίσια είναι ανίσχυρη (ά.2 & 7).

Αποκλεισμός του μέλους από το Σ,πράγμα που συνεπάγεται γι'αυτό την απώλεια των δικαιωμάτων και των υποχρεώσεών του που απορρέουν από την ιδιότητά του αυτή επιτρέπεται:

α) στις περιπτώσεις που προβλέπεται από το καταστατικό και

β) αν το μέλος παραβαίνοντας τις υποχρεώσεις του βλάπτει τα συμφέροντα του Σ.

Ο αποκλεισμός αυτός θα πρέπει να γίνει με απόφαση της Γ.Σ. που λαμβάνεται εφόσον υπάρχει απαρτία των 2/3 των μελών και απόλυτη πλειοψηφία του συνόλου των μελών. Εάν π.χ. ένας Σ έχει 30 μέλη θα πρέπει να παρίστανται στη Γ.Σ. τα 20 και να ψηφίσουν υπερ της απόφασης αυτής τουλάχιστον τα 16.

Ο αποκλεισμός γνωστοποιείται στο μέλος με κοινοποίηση αποσπάσματος της Γ.Σ. που περιέχει αναλυτικά τους λόγους που τον δικαιολογούν. Το μέλος που αποκλείσθηκε έχει δικαίωμα μέσα σε 2 μήνες από τότε που του κοινοποιήθηκε το απόσπασμα αυτό να προσβάλλει την απόφαση με προσφυγή στο Ειρηνοδικείο της έδρας του Σ. Στην περίπτωση αυτή ισχύει και πάλι η διαδικασία που αφορά την απόρριψη της εγγραφής ενός μέλους Σ.

‘Ετσι αν το Μον/λές Πρωτοδικείο επικυρώσει τελεσίδικα τον αποκλεισμό του μέλους αυτό χάνει τη σχετική ιδιότητα από την ημέρα που δημοσιεύθηκε η τελεσίδικη απόφαση που απέρριψε την προσφυγή του ή από τη ημέρα που έληξε άπρακτη η προθεσμία προσβολής των σχετικών αποφάσεων (ά.2 & 8).

Τέλος,ο συνεταίρος που αποχωρεί ή αποκλείεται από το Σ δικαιούται να πάρει τη συνεταιρική του μερίδα μέσα σε 3 μήνες από την έγκριση του ισολογισμού της χρήσης μέσα στην οποία έγινε η αποχώρηση ή ο αποκλεισμός του.

 

7.- Η συνεταιρική μερίδα.
Το κεφάλαιο του Α.Σ. δημιουργείται με τις εισφορές των συνεταίρων.Το ποσό που πρέπει να καταβάλλει κάθε συνεταίρος για τη δημιουργία του ονομάζεται συνεταιρική μερίδα.

Κάθε συνεταίρος πρέπει υποχρεωτικά να έχει μία τουλάχιστον συνεταιρική μερίδα. Εκτός από αυτή στο καταστατικό μπορεί να ορίζεται η προαιρετική απόκτηση 5 το πολύ ακόμη μερίδων.

Εξαιρετικά και εφόσον πρόκειται για καταναλωτικούς ή πιστωτικούς συν/μούς ( δηλ. Συνεταιριστικές Τράπεζες) επιτρέπεται η απόκτηση μέχρι 100 προαιρετικών μερίδων για κάθε συνεταίρο φυσικό πρόσωπο και απεριόριστο αριθμό μερίδων εάν ο αυτός είναι Ν.Π.Δ.Δ.

Τα χαρακτηριστικά της συνεταιρικής μερίδας είναι τα εξής:

α) είναι αδιαίρετη και ίση για όλους τους συνεταίρους,

β) δεν κληρονομείται, ούτε κληροδοτείται, εκτός κι αν το καταστατικό ορίζει αλλοιώς (ά.4 & 1),

γ) μεταβιβάζεται εν ζωή μόνο σ'άλλο συνεταίρο. Για να μεταβιβασθεί σε τρίτο χρειάζεται να συναινέσει το Δ.Σ.,το οποίο μπορεί να αρνηθεί τη συναίνεσή του αυτή μόνον εφόσον ο τρίτος δεν συγκεντρώνει τα προσόντα του μέλους (ά.3 & 4) και

δ) δεν κατάσχεται για χρέη των συνεταίρων προς τρίτους.

Το ύψος της συνεταιρικής μερίδας το ορίζει το καταστατικό και είναι το ίδιο είτε αυτή είναι η υποχρεωτική είτε είναι η προαιρετική (ά.3 & 3).

Ανεξάρτητα από τον αρθ. των συνεταιρικών μερίδων που κατέχει ένας συνεταίρος συμμετέχει στη Γ.Σ. με μία μόνο ψήφο.

Tα δικαιώματα του συνεταίρου που προκύπτουν από τη κατοχή της συνεταιρικής μερίδας είναι:

α) η δυνατότητα να ζητεί πληροφορίες για την πορεία των υποθέσεων του συνεταιρισμού,

β) η δυνατότητα λήψης αντιγράφων των πρακτικών των Γ.Σ.,του ισολογισμού και του λογαριασμού κερδών και ζημιών και

γ) η συμμετοχή ανάλογα με τον αριθμό των μερίδων του τόσο στα καθαρά κέρδη καθεμιάς χρήσης όσο και στο προϊόν της εκκαθάρισης,που ακολουθεί τη διάλυση του συνεταιρισμού (ά.4 & 3).

 

8.- Η αστική ευθύνη των συνεταίρων.
Κάθε συνεταίρος ευθύνεται για τα χρέη που δημιουργεί ο Α.Σ. στις συναλλαγές του με τρίτα πρόσωπα.

Η ευθύνη αυτή είναι:

α) απεριόριστη ( Συν. Α.Ε.),όπου ο συνεταίρος ευθύνεται για τα χρέη του Σ με όλα του τα προσωπικά περιουσιακά στοιχεία

και β) περιορισμένη ( Συν. Π.Ε.),όπου ο συνεταίρος ευθύνεται μέχρι ένα ορισμένο ποσό που το ορίζει το καταστατικό και το οποίο είναι ίσο ή πολλαπλάσιο της αξίας της συνεταιρικής μερίδας.

Η ευθύνη αυτή του συνεταίρου ισχύει και για τα χρέη που είχε δημιουργήσει ο Σ προτού αυτός να γίνει μέλος του και φυσικά δεν αφορά τα χρέη που δημιούργησε ο Σ μετά την αποχώρησή του.

Η σχετική δε αξίωση των τρίτων κατά του συνεταίρου παραγράφεται μετά την πάροδο 1 χρόνου από την αποχώρησή του από αυτόν ή από την ολοκλήρωση της πτώχευσης ή της εκκαθάρισης του Α.Σ. (ά.4 & 4).

 

9.- Η Γενική Συνέλευση (Γ.Σ.).
Η   Γ.Σ. είναι το ανώτατο όργανο του Α.Σ. και είναι αρμόδια να αποφασίζει για όλα τα θέματα που τον αφορούν (ά.6 & 1).

Αποκλειστικά αρμόδια η Γ.Σ. είναι για να αποφασίζει για τα εξής ζητήματα:

α) την τροποποίηση του καταστατικού,

β) τη συγχώνευση,την παράταση της διάρκειας,τη διάλυση και την αναβίωση του Σ,

γ) την έγκριση των ειδικών κανονισμών εργασίας και προσωπικού,

δ) τη συμμετοχή σε εταιρεία και την αποχώρηση από αυτή,

ε) τους γενικούς όρους δραστηριότητας του Σ ανάλογα με τους σκοπούς του, ιδίως δε της συγκέντρωσης και της από κοινού με άλλους Σ πώλησης των προϊόντων του.(Η αρμοδιότητα αυτή μπορεί να μεταβιβασθεί στο Δ.Σ.).

στ) την έγκριση του ισολογισμού και των αποτελεσμάτων χρήσης,

ζ) την εκλογή και την απαλλαγή από κάθε ευθύνη του Δ.Σ. και του Ε.Σ. καθώς και των αντιπροσώπων του Σ σε δευτεροβάθμιες συνεταιριστικές οργανώσεις και

η) την επιβολή εισφοράς στα μέλη για την αντιμετώπιση εκτάκτων ζημιών ή άλλων εξαιρετικών καταστάσεων.

Η Γ.Σ. αποτελείται από όλα τα μέλη,τα οποία παριστάμενα στις συνεδριάσεις της αυτοπροσώπως - εκτός κι αν το καταστατικό επιτρέπει την αντιπροσώπευση - έχουν δικαίωμα ψήφου για τη λήψη αποφάσεων.

Οι συνεδριάσεις της Γ.Σ. διακρίνονται σε:

α) τακτικές, που γίνονται υποχρεωτικά μια φορά το χρόνο (προαιρετικά προβλέπεται άλλη μια εφόσον το ορίζει το καταστατικό) μετά από πρόσκληση του Δ.Σ. μέσα σε 4 μήνες από τη λήξη της διαχειριστικής χρήσης και

β) έκτακτες, τις οποίες μπορεί να συγκαλέσει το Δ.Σ. οποτεδήποτε ή όταν το ζητήσει,ορίζοντας ταυτοχρόνως και το προς συζήτηση θέμα, το Ε.Σ. ή το 1/10 των μελών του Σ, που δεν μπορεί να είναι λιγότερα από 3 (ά.5 & 1-3).

Η πρόσκληση σύγκλισης της Γ.Σ. θα πρέπει υποχρεωτικά να αναφέρει τον τόπο,το χρόνο (ημέρα και ώρα) και τα θέματα που θα συζητηθούν και θα πρέπει να γνωστοποιηθεί στους συνεταίρους με προσωπικές επιστολές ή με οποιοδήποτε άλλο μέσο ορίζει το καταστατικό όπως π.χ. δημοσίευση στον τοπικό τύπο, 7 τουλάχιστον ημέρες πριν από την ημέρα σύγκλισης (ά.5 & 3).

Η Γ.Σ. βρίσκεται σε απαρτία:

α) στην πρώτη σύγκλισή της, όταν κατά την έναρξη της συνεδρίασης παρίστανται τουλάχιστον τα μισά μέλη του Σ,

β) αν δεν επιτευχθεί η απαρτία αυτή θα πρέπει να συνέλθει μετά από 7 ημέρες χωρίς άλλη πρόσκληση στον ίδιο τόπο και χρόνο και θα πρέπει να παρίσταται το 1/5 των μελών του Σ και

γ) αν δεν υπάρξει και πάλι απαρτία,η επόμενη σύγκλιση θα γίνει μετά από 7 πάλι ημέρες,χωρίς νέα πρόσκληση,στον ίδιο τόπο και χρόνο,με οσαδήποτε μέλη κι αν παρευρεθούν τα οποία όμως δεν επιτρέπεται να είναι λιγότερα από 7.

Ειδικά και προκειμένου να ληφθεί απόφαση για τα παρακάτω ζητήματα, η Γ.Σ. θεωρείται ότι έχει απαρτία μόνον όταν παρευρίσκονται σ'αυτή τα 2/3 των μελών του Σ:

α) μεταβολή του σκοπού,της έδρας,του ύψους της συνεταιρικής μερίδας ή του μεγέθους της ευθύνης των συνεταίρων,

β) αποκλεισμός συνεταίρου,

γ) παράταση,διάλυση,αναβίωση ή συγχώνευση με άλλον Σ,

δ) μεταβολή του τρόπου διανομής των κερδών και

στ) ανάκληση και αντικατάσταση των μελών του Δ.Σ. ή του Ε.Σ. ή των κατά το ά.12 αντιπροσώπων του Σ.

Σημειωτέον ότι αν ο Σ είναι καταναλωτικός η παραπάνω απαρτία υφίσταται με την παρουσία του 1/2 των μελών του.

Γενικά πάντως οι αποφάσεις της Γ.Σ. για οποιοδήποτε άλλο ζήτημα εκτός από τα προηγούμενα,λαμβάνονται με την απόλυτη πλειοψηφία του αριθμού των μελών που ψηφίζουν (ά.5 & 6).

Είναι αυτονόητο δε ότι αποφάσεις Γ.Σ. που είναι αντίθετες με το νόμο ή το καταστατικό είναι άκυρες. Η ακυρότητα αυτή κηρύσσεται με δικαστική απόφαση μετά από σχετική αγωγή που μπορεί να κάνει ένα μέλος που διεφώνησε με αυτές ή οποιοσδήποτε τρίτος δικαιολογεί κάποιο έννομο συμφέρον (ά.5 & 8).

Τέλος και όσον αφορά τα διαδικαστικά μιας Γ.Σ. θα πρέπει να πούμε ότι με την έναρξη της συνεδρίασης εκλέγονται από τα παρευρισκόμενα μέλη ο Πρόεδρος και ο Γραμματέας της. Ο πρώτος διευθύνει τις εργασίες ενώ ο δεύτερος τηρεί τα πρακτικά τα οποία στο τέλος της συνεδρίασης υπογράφονται από τον ίδιο και τον Πρόεδρο. Αποφάσεις

λαμβάνονται για τα θέματα της ημερήσιας διάταξης καθώς και για θέματα που δεν περιλαμβάνονται σ'αυτή εφόσον ζητήσει τη συζήτησή τους το 1/20 των παρευρισκομένων μελών τα οποία δεν επιτρέπεται να είναι λιγότερα από 3. Η ψηφοφορία δε για τη λήψη των αποφάσεων γίνεται με τον τρόπο που ορίζει το καταστατικό.-

 

 

 

ENOTHTA TΡITH :
TO ΔΙΚΑΙΟ ΤΩΝ ΑΣΤΙΚΩΝ ΣΥΝΕΤΑΙΡΙΣΜΩΝ (ΙΙ).
 

 

1.- Το Διοικητικό Συμβούλιο (Δ.Σ.)
Το Δ.Σ. διοικεί και εκπροσωπεί τον Α.Σ. στις σχέσεις του με τρίτους,ακολουθώντας τις σχετικές διατάξεις του καταστατικού (ά.7 & 4α).

Το Δ.Σ αποτελείται από 5 τουλάχιστον μέλη. Η εκλογή τους γίνεται από τη Γ.Σ. για διετή θητεία η οποία μπορεί να παραταθεί μέχρι την εκλογή νέου Δ.Σ. το πολύ για 6 μήνες και μόνον αν το προβλέπει το καταστατικό. Αν δε στο Σ εργάζονται περισσότερα από 20 μη μέλη του ή αν το προβλέπει το καταστατικό το ένα τουλάχιστον από τα μέλη του Δ.Σ. εκλέγεται από τους εργαζόμενους αυτούς.

Το Δ.Σ. πρέπει να συνέρχεται:

α) σε τακτική συνεδρίαση τουλάχιστον μια φορά το μήνα και

β) σε έκτακτη όταν το συγκαλέσει ο πρόεδρός του ή το ζητήσει το 1/3 των μελών του που δεν μπορεί να είναι λιγότερα από 2.

Σε απαρτία βρίσκεται όταν τα παρόντα μέλη είναι περισσότερα από τα απόντα. Τα μέλη δε πρέπει να παρευρίσκονται στις συνεδριάσεις αυτοπροσώπως και όχι με αντιπρόσωπο.

Οι αποφάσεις λαμβάνονται με πλειοψηφία των παρόντων μελών. Σε περίπτωση ισοψηφίας υπερτερεί η ψήφος του προέδρου. Οι αποφάσεις του καταχωρίζονται στο βιβλίο πρακτικών,που υπογράφουν όλα τα παρόντα στη συγκεκριμένη συνεδρίαση μέλη. Για θέματα που αφορούν το ίδιο ή συγγενή του Αου βαθμού εξ αίματος ή εξ αγχιστείας δεν μπορεί μέλος του Δ.Σ. ούτε να συμμετάσχει σ'αυτό ούτε να ψηφίσει κατά τη σχετική ψηφοφορία (ά.7 & 3).

Τα μέλη του Δ.Σ. κατά τη διαχείρηση των υποθέσεων του Α.Σ. είναι υποχρεωμένα να καταβάλλουν την επιμέλεια που καταβάλλουν κατά τη διαχείρηση και των προσωπικών τους υποθέσεων (ά.7 & 4).

Τέλος ο νόμος ορίζει πως το αξίωμα του μέλους του Δ.Σ είναι άμισθο και τιμητικό (ά.7 & 5). Εξαιρετικά όμως και μετά από απόφαση της Γ.Σ. μπορεί να δίνεται στα μέλη κάποια χρηματική αποζημίωση,η οποία δεν θεωρείται μισθός και δεν δημιουργεί για το μέλος που την παίρνει δικαιώματα ή αξιώσειςπου πηγάζουν από τις διατάξεις της εργατικής ή της ασφαλιστικής νομοθεσίας (ά.7 & 5 εδ.3).

 

2.- Το Εποπτικό Συμβούλιο (Ε.Σ.)
Τα μέλη του Ε.Σ. είναι τουλάχιστον 3 και εκλέγονται μαζί με τα μέλη του Δ.Σ. από τη Γ.Σ. με τον περιορισμό ότι το ίδιο πρόσωπο δεν μπορεί ταυτόχρονα να είναι μέλος και του Δ.Σ.

Ακόμη τα μέλη του Δ.Σ. και του Ε.Σ. δεν επιτρέπεται να είναι συγγενείς μέχρι 2ου βαθμού εξ αίματος ή εξ αγχιστείας (ά.8 & 1).

Στα καθήκοντα του Ε.Σ. περιλαμβάνεται ο έλεγχος:

α) των πράξεων του Δ.Σ. και

β) της τήρησης των διατάξεων του νόμου,του καταστατικού και των αποφάσεων της Γ.Σ. (ά.8 & 2).

Μέσα στα πλαίσια των αρμοδιοτήτων του αυτών το Ε.Σ. δικαιούται να λαμβάνει γνώση οποιουδήποτε βιβλίου,εγγράφου ή στοιχείων του Σ,να κάνει λογιστικό και διαχειριστικό έλεγχο και να παρακολουθεί γενικά τη πορεία των συνεταιριστικών υποθέσεων.

Αν το Ε.Σ. διαπιστώσει παραβάσεις σ'ότι ελέγχει υποδεικνύει στο Δ.Σ. την επανόρθωσή τους και συγκαλεί τη Γ.Σ. όταν οι παραβάσεις αυτές είναι σοβαρές και είναι πιθανό να βλάψουν τα συμφέροντα του Σ.

Τα μέλη του Ε.Σ. κατά την ενάσκηση των καθηκόντων τους ευθύνονται για κάθε πταίσμα (ά.8 & 2 εδ.ε').

 

3.- Τα βιβλία.
Εκτός από τα βιβλία που προβλέπει η φορολογική νομοθεσία,ο Α.Σ. θα πρέπει να τηρεί και τα ακόλουθα βιβλία:

α) Μητρώου μελών, στο οποίο καταχωρούνται με χρονολογική σειρά η ημερομηνία εγγραφής, το ονοματεπώνυμο,το πατρώνυμο,η διεύθυνση κατοικίας,ο αρθ.μερίδων και η αξία τους και η χρονολογία τυχόν διαγραφής των μελών,

β) Πρακτικών Γ.Σ.,

γ) Πρακτικών συνεδριάσεων Δ.Σ. και

δ) Πρακτικών συνεδριάσεων Ε.Σ.

Τα βιβλία αυτά θα πρέπει να είναι θεωρημένα από τον Ειρηνοδίκη,στην περιφέρεια του οποίου βρίσκεται η έδρα του συνεταιρισμού.

Επιπλέον επιτρέπεται η τήρηση και άλλων βιβλίων εφόσον υπάρχει σχετική πρόβλεψη γι'αυτά στο καταστατικό (ά.9 & 2).

 

5.- Διαχειριστική χρήση / Διανομή κερδών.
Η διαχειριστική χρήση που διαρκεί ένα χρόνο λήγει στις 31 Δεκεμβρίου κάθε έτους (ά.9 & 2).

Με τη λήξη της το Δ.Σ. συντάσσει τον ισολογισμό και το λογαριασμό αποτελεσμάτων χρήσης και τους υποβάλλει για έγκριση στην τακτική Γ.Σ. στην οπία υποβάλλεται επίσης και η έκθεση του Ε.Σ. για τον διαχειριστικό έλεγχο που διενήργησε στο Σ. Ολα τα παραπάνω θα πρέπει να δοθούν στους συνεταίρους ή εν πάσει περιπτώσει να είναι στη διάθεσή τους 15 τουλάχιστον ημέρες πριν από την ετήσια τακτική συνεδρίαση της Γ.Σ.

Ο ισολογισμός και ο λογαριασμός αποτελεσμάτων χρήσης μετά την έγκρισή τους από τη Γ.Σ. και μέσα σ'ένα μήνα από αυτή θα πρέπει να δημοσιευθούν σε ημερήσια ή εβδομαδιαία εφημερίδα του νομού της έδρας του Α.Σ..

Τα καθαρά κέρδη δε του Σ θα πρέπει να διατεθούν:

α) για το σχηματισμό τακτικού,έκτακτου ή ειδικού αποθεματικού και

β) για διανομή στους συνεταίρους (ά.9 & 4).

Τέλος και εφόσον το καταστατικό δεν κάνει διαφορετική ρύθμιση τα μισά από τα κέρδη διανέμονται ανάλογα με τις συνεταιρικές μερίδες και τα άλλα μισά ανάλογα με την ποσοστιαία συμμετοχή των συνεταίρων στις συναλλαγές του Σ.

Προκειμένου δε για καταναλωτικούς Σ η διανομή μερίσματος δεν είναι δυνατή σε ποσοστό που θα υπερβαίνει τα 3/4 των καθαρών κερδών. Το μέρος των κερδών που δεν θα διανεμηθεί στους συνεταίρους θα πρέπει να διατεθεί με απόφαση της Γ.Σ. για την εξυπηρέτηση των σκοπών του Α.Σ.(ά.9 & 4).

 

5.- Ποινική ευθύνη. 
Για όσους εμπλέκονται με τη διεύθυνση και τη διαχείρηση των ζητημάτων που αφορούν τους Α.Σ. το ά. 15 του νόμου καθιερώνει μια σειρά από αξιόποινες πράξεις. Ετσι,

- τα μέλη του Δ.Σ. και οι υπάλληλοι των Α.Σ. τιμωρούνται με φυλάκιση από 10 ημέρες μέχρι 1 χρόνο, εφόσον από διατάξεις άλλων νόμων δεν προβλέπεται βαρύτερη ποινή, εάν

α) σκόπιμα παρέχουν στη Γ.Σ. ή σε εκείνον που διενεργεί διαχει- ριστικό έλεγχο ψευδή στοιχεία ή αρνούνται ή αποκρύπτουν αληθή στοιχεία, γεγονοτα ή περιστατικά που αφορύν τα οικονομικά του Σ,

β) σκόπιμα κάνουν ψευδείς ή εικονικές εγγραφές στα βιβλία του Σ ή συντάσσουν ψευδείς ή εικονικούς ισολογισμούς του Σ και

γ) αρνούνται να παραδώσουν ή αποκρύπτουν από εκείνον που κάνει διαχειριστικό έλεγχο τα τηρούμενα στοιχεία ή βιβλία ή παρεμποδίζουν με οποιοδήποτε τρόπο τη διενέργειεα του ελέγχου αυτού.

- τα μέλη του Ε.Σ. και εκείνοι που διενεργούν διαχειριστικό έλεγχο, τιμωρούνται με φυλάκιση από 10 ημέρες μέχρι 1 χρόνο, εφόσον από άλλες διατάξεις νόμων δεν προβλέπεται βαρύτερη ποινή, αν κατά την ασκηση των καθηκόντων τους παρέχουν σκόπιμα ψευδή στοιχεία ή αποκρύπτουν τα αληθή ή αρνούνται αληθή γεγονότα ή περιστατικά που αφορούν τη διαχείρηση ή την οικονομική κατάσταση του Σ και τα έμαθαν από την εποπτεία ή τον έλεγχο που είχαν πραγματοποιήσει,

- όποιος παρεμποδίζει τις συνεδριάσεις της Γ.Σ ή του Δ.Σ., με τη χρήση ή την απειλή σωματικής βίας ή με άλλη παράνομη πράξη ή παράλειψη, τιμωρείται με φυλάκιση από 10 ημέρες μέχρι 1 χρόνο ή με χρηματική ποινή ή και με τις δύο αυτές ποινές , εφόσον βέβαια δεν προβλέπεται από άλλες διατάξεις βαρύτερη ποινή.

- τέλος, τιμωρείται με φυλάκιση από 10 ημέρες μέχρι 1 χρόνο όποιος,

α) κάνει πράξεις διαχείρησης, διοίκησης ή εποπτείας μετά τη λήξη της θητείας του και

β) ψηφίζει χωρίς δικαίωμα ή ψηφίζει πολλές φορές ή δίνει πολλαπλή ψήφο ή με οποιοδήποτε άλλο τρόπο μπορεί να προκαλέσει την παραγωγή μη γνήσιου αποτελέσματος εκλογής ή νοθεύει το γνήσιο αποτέλεσμα εκλογής για την ανάδειξη διοικητικών και εποπτικών συμβουλίων και αντιπροσώπων του Σ.

 

6.- Διάλυση. 
Ενας Α.Σ. διαλύεται στις εξής περιπτώσεις:

α) αν τα μέλη του μειωθούν κάτω από 10 ή κάτω από 65 αν είναι καταναλωτικός,

β) όταν ο χρόνος διάρκειάς του λήξει και η Γ.Σ. δεν αποφασίσει την παράτασή του,

γ) αν το αποφασίσει η Γ.Σ. και

δ) όταν πτωχεύσει (ά.10 & 1).

Η διάλυση καταχωρίζεται στο μητρώο Σ του Ειρηνοδικείου της έδρας του.

Τη λύση του Α.Σ. ακολουθεί η εκκαθάρισή του εκτός κι αν είχε πτωχεύσει οπότε ακολουθείται η πτωχευτική διαδικασία.

Κατά την εκκαθάριση εισπράττονται οι απαιτήσεις του Σ από τους τρίτους και πληρώνονται οι εκκρεμότητες που τυχόν υπάρχουν. Το υπόλοιπο αν υπάρξει, διανέμεται στους συνεταίρους ανάλογα με τις μερίδες τους εκτός κι αν ορίζει διαφορετικά το καταστατικό (ά.10 & 2).

Αν ο Σ διαλυθεί λόγω λήξης της διάρκειάς του ή επειδή πτώχευσε (εφόσον η πτωχευτική απόφαση ανακλήθηκε ή η πτώχευση περατώθηκε με συμβιβασμό) είναι δυνατή η αναβίωσή του με απόφαση της Γενικής του Συνέλευσης.

 

7.- Πτώχευση. 
Ο Σ κηρύσσεται σε κατάσταση πτωχεύσεως αν αδυνατεί να πληρώσει τις ληξιπρόθεσμες οφειλές του ή αν κατά τη σύνταξη του ισολογισμού διαπιστωθεί ότι το παθητικό υπερβαίνει το ενεργητικό κατά το 1/3 του συνολικού ποσού της ευθύνης των συνεταίρων.

Η κήρυξη σε πτώχευση μπορεί να γίνει:

α) με αίτηση οποιουδήποτε δανειστή,αν το Δ.Σ. δεν συγκαλεί τη Γ.Σ. για την επιβολή έκτακτης εισφοράς στα μέλη ή

β) με αίτηση του Σ ή οποιουδήποτε δανειστή,αν η επιβολή της έκτακτης εισφοράς αποτύχει.

Το αρμόδιο για τη κήρυξη της πτώχευσης δικαστήριο είναι το Ειρηνοδικείο της έδρας του Σ ενώ καθήκοντα εισηγητή δικαστή εκτελεί ο Ειρηνοδίκης και σύνδικος διορίζεται αυτός που υποδεικνύει η πλειοψηφία των πιστωτών εκτός κι αν υπάρχει σπουδαίος λόγος εξαιτίας του οποίου αυτό δεν επιτρέπεται (ά.11 & 2).

 

8.- Συγχώνευση . 
Είναι δυνατή η συγχώνευση δυο ή περισσοτέρων Α.Σ. με απόφαση που θα πάρουν οι Γ.Σ. τους και καταχώρηση του νέου καταστατικού τους στο μητρώο του Ειρηνοδικείου που θα έχουν την έδρα τους.

Μετά την καταχώρηση αυτή ο νέος Σ υπεισέρχεται σ'όλα τα δικαιώματα και τις υποχρεώσεις των παλαιών,συνεχίζει δε χωρίς διακοπή και τις τυχόν εκκρεμείς τους δίκες (ά.10 & 4).

 

9.- Ενώσεις .
‘Ενωση Α.Σ. μπορεί να συσταθεί από 5 τουλάχιστον Α.Σ. που εδρεύουν στον ίδιο νομό.

Σκοπός της ένωσης αυτής θα είναι ο συντονισμός και η προώθηση των δραστηριοτήτων των μελών της (ά.12 & 1).

Η Γ.Σ. της ένωσης αποτελείται από τους αντιπροσώπους των Σ μελών της. Τα θέματα δε που αφορούν τη Γ.Σ.,το Δ.Σ. και το Ε.Σ. ρυθμίζονται σύμφωνα με τα όσα ισχύουν για τα αντίστοιχα όργανα των Α.Σ. - μελών της ένωσης.

Οι συνεταιρισμοί του ίδιου κλάδου της κάθε ένωσης συναποτελούν το αντίστοιχο κλαδικό τμήμα της, του οποίου η λειτουργία ρυθμίζεται από το καταστατικό της ‘Ενωσης.

Το σύνολο των κλαδικών ελληνικών Α.Σ. συνιστά την αντίστοιχη συνομοσπονδία συνεταιρισμών η οποία συντονίζει και προωθεί τις δραστηριότητές τους.

Τέλος, οι ομοσπονδίες των κλαδικών Σ και οι ενώσεις Σ όλης της χώρας συνιστούν τη Συνομοσπονδία των Συνεταιρισμών της Ελλάδας η οποία είναι υπεύθυνη για το συντονισμό και τη γενικότερη εκπροσώπηση του συνεταιριστικού κινήματος της χώρας μας (ά.12 & 3).

 

10.- Κρατική εποπτεία. 
Στο ά. 13 του ν.1667/1986 προβλέπονται δύο κρατικά όργανα που θα μεριμνούν για την ανάπτυξη των Α.Σ. και τα οποία θα λειτουργούν κάτω από την εποπτεία του Υπουργείου Εθνικής Οικονομίας.

Τα όργανα αυτά είναι η Υπηρεσία Συνεταιρισμών και το Συμβούλιο Συνεταιρισμών.

Στις αρμοδιότητες της πρώτης περιλαμβάνεται:

α) Η υποβοήθηση της ανάπτυξης του συνεταιριστικού κινήματος,

β) Η υποβολή προτάσεων ή εισηγήσεων σε θέματα κυβερνητική πολιτικής που σχετίζονται με τους Σ,

γ) Η επεξεργασία σχεδίων νόμων,διαταγμάτων και κανονιστικών αποφάσεων που αφορούν την οργάνωση,τη λειτουργία και τη δράση των Σ,

δ) Η επεξεργασία πρότυπων καταστατικών και η διοργάνωση συνεταιριστικών σεμιναρίων,μαθημάτων και διαλέξεων,

ε) Η προώθηση της συνεταιριστικής εκπαίδευσης και έρευνας

και στ) Η υποβοήθηση των Ε.Σ. των Σ όλων των μορφών και βαθμών στην άσκηση των καθηκόντων τους.

Το Συμβούλιο Συνεταιρισμών έχει γνωμοδοτικές και συμβουλευτικές αρμοδιότητες σε συνεταιριστικά θέματα. Από αυτό μπορεί ο εκάστοτε Υπουργός Εθνικής Οικονομίας να ζητεί τη γνώμη του για γενικότερα θέματα συνεταιριστικής πολιτικής (ά.13 & 3-4). -

 

 

 

 

 

 

ΕΝΟΤΗΤΑ ΤΕΤΑΡΤΗ : 
TO ΔIKAIO ΤΩΝ ΟΙΚΟΔΟΜΙΚΩΝ
ΣΥΝΕΤΑΙΡΙΣΜΩΝ.
 

 

 

1.- ‘Εννοια - Κατηγορίες. 
Οικοδομικός Συνεταιρισμός (Ο.Σ.) είναι ο Σ που

έχει ως αποκλειστικό σκοπό του την εξασφάλιση των μελών του με την παροχή σ'αυτά κατοικίας σε αστικές ή παραθεριστικές περιοχές ή σκοπεύει γενικά στην αναμόρφωση,ανάπλαση και εξυγίανση κατοικημένων περιοχών προς όφελος μόνο των μελών του (ά.1 Π.Δ. 93/1987).

Τους Ο.Σ. τους διακρίνουμε σε:

α) Αστικούς,που έχουν σαν σκοπό την απόκτηση από τα μέλη τους κύριας κατοικίας, εφόσον δεν έχουν τέτοια στον τόπο της μόνιμης διαμονής τους και

β) Παραθεριστικούς, οι οποίοι έχουν σαν σκοπό τους να αποκτήσουν τα μέλη τους παραθεριστική κατοικία,εφόσον δεν έχουν τέτοια.

Και οι δυο αυτές κατηγορίες Ο.Σ. έχουν ως επιπλέον σκοπό την αναμόρφωση,ανάπλαση και εξυγίανση των οικείων περιοχών (ά.2 & 1-3)

Όλοι οι Ο.Σ. μπορούν να εξασφαλίσουν κατοικία για τα μέλη τους με τους εξής τρόπους:

α) Με παραγωγή κατοικιών από ενιαίο κατασκευαστικό φορέα,

β) Με διανομή αυτοτελών οικοπέδων για την ανέγερση κατοικιών από τα μέλη τους,

γ) Με απ'ευθείας αγορά ετοίμων κατοικιών και

δ) Με συνδυασμό όλων των παραπάνω περιπτώσεων και με τους όρους του σχετικού Π.Δ.

 

2.- ‘Εδρα - Επωνυμία. 
‘Εδρα ενός Ο.Σ. είναι ο δήμος ή η κοινότητα όπου είναι εγκατεστημένη η διοίκησή του και αποτελεί το κέντρο των δραστηριοτήτων του (ά.3 & 1).

Η επωνυμία του Ο.Σ. θα πρέπει να δηλώνει το σκοπό του και να περιλαμβάνει υποχρεωτικά ολογράφως τις λέξεις "περιορισμένης ευθύνης" ή μόνο τα στοιχεία "ΣΥΝ.ΠΕ". Σ' αυτή δεν επιτρέπεται να περιλαμβάνονται ονόματα συνεταίρων ή άλλων φυσικών προσώπων.

Η επωνυμία αυτή χρησιμοποιείται υποχρεωτικά σε κάθε είδους δικαιοπραξίες ή συναλλαγές τις οποίες επιχειρεί ή στις οποίες συμμετέχει ο Ο.Σ. και βέβαια θα πρέπει να είναι διαφορετική από την επωνυμία άλλων Ο.Σ. (ά.3 & 2-3).

 

3.- Διαδικασία σύστασης. 
Η κίνηση για τη διαδικασία σύστασης ενός Ο.Σ. θα πρέπει να γίνει: α) Από δήμο ή κοινότητα, είτε αυτεπάγγελτα είτε μετά από αίτηση 25 τουλάχιστον ατόμων είτε μετά από έγγραφο του Υπουργού ΠΕ.ΧΩ.ΔΕ. και β) απευθείας από τους ενδιαφερόμενους (ά.4).

Η σύσταση του Ο.Σ. και στις δύο παραπάνω περιπτώσεις εγκρίνεται εφόσον ακολουθηθεί η τυπική διαδικασία που προβλέπεται από το νόμο (ά.4 & 2,Ι-ΙΙΙ), με απόφαση του Υπουργού ΠΕ.ΧΩ.ΔΕ. η οποία δημοσιεύεται στην εφημερίδα της Κυβερνήσεως και η οποία θα πρέπει απαραίτητα να αναφέρει τα ακόλουθα:

α) την έδρα και την επωνυμία του Ο.Σ.,

β) τον σκοπό που επιδιώκει και τον αρθ. των μελών του,

γ) το μέγεθος της αρχικής συνεταιρικής μερίδας και την έκταση

της ευθύνης των μελών του,

δ) τον αρθ. των άρθρων του καταστατικού και

ε) το δήμο ή την κοινότητα στα διοικητικά όρια του οποίου

βρίσκεται ή πρόκειται να αποκτηθεί η έκταση ή οι κατοικίες

για τη στεγαστική εξυπηρέτηση των μελών του.

Από και με τη δημοσίευση της παραπάνω απόφασης στην Εφημερίδα της Κυβερνήσεως, ο Ο.Σ. αποκτά νομική προσωπικότητα, γίνεται δηλ. υποκείμενο δικαιωμάτων και υποχρεώσεων (ά.4 & 4).

Τα πρωτότυπα της απόφασης αυτής και του καταστατικού φυλάσσονται στο Υ.ΠΕ.ΧΩ.ΔΕ. Επικυρωμένα αντιγραφά τους στέλνονται στο Σ και στο Ειρηνοδικείο της έδρας του καθώς και στον οικείο ΟΤΑ (ά.4 & 6).

Τόσο το Υ.ΠΕ.ΧΩ.ΔΕ. όσο και τα Ειρηνοδικεία και οι Οργανισμοί Τοπικής Αυτοδιοίκησης (ΟΤΑ) τηρούν γενικό μητρώο Ο.Σ. με ξεχωριστούς φακέλλους για κάθε Σ,το οποίο είναι προσιτό σε κάθε ενδιαφερόμενο.

 

4.- Το καταστατικό. 
Το καταστατικό του Ο.Σ. καταρτίζεται με ιδιωτικό έγγραφο. Σ' αυτό αναφέρεται η ημερομηνία της σύνταξής του και το υπογράφουν όλα τα μέλη (ά.5 & 1).

Το καταστατικό πρέπει να περιέχει υποχρεωτικά (ά.5 & 2):

α) Την επωνυμία του Σ,

β) Την έδρα του Σ,

γ) Τον επιδιωκόμενο σκοπό και την κατηγορία,

δ) Το Δήμο ή την Κοινότητα στα όρια του οποίου βρίσκεται ή

πρόκειται να αποκτηθεί η έκταση για την κάλυψη των

συγκεκριμένων στεγαστικών αναγκών.

ε) Τα ονοματεπώνυμα,πατρώνυμα και διευθύνσεις κατοικίας του

τελικού αρθ. των μελών του Σ καθώς και την οικογενειακή τους

κατάσταση,

στ) Τη διάρκεια του Σ,

ζ) Τον καθορισμό του κεφαλαίου και τους πόρους του Σ,

η) Τους όρους συμμετοχής, αποχώρησης και αποβολής των μελών

καθώς και τα ειδικότερα δικαιώματα και τις υποχρεώσεις τους,

Θ) Τον ελάχιστο χρόνο δέσμευσης των συνεταίρων,

ι) Το ύψος της αρχικής συνεταιρικής μερίδας και τον τρόπο

καταβολής της,

ια) Την έκταση της ευθύνης των συνεταίρων,

ιβ) Τον τρόπο οργάνωσης και διοίκησης καθώς και τα όργανα

διοίκησης,

ιγ) Τις προϋποθέσεις και τον τρόπο σύγκλησης της Γ.Σ.,

ιδ) Τους όρους και τις προϋποθέσεις διάλυσης του Σ καθώς και

τροποποίησης του καταστατικού του,

ιε) Τον τρόπο δημιουργίας αποθεματικών και

ιστ) Γνώμη του Συμβουλίου του οικείου δήμου ή της κοινότητας

για σύσταση Ο.Σ. -

 

5.- Τα μέλη.
Μέλη ενός Ο.Σ. επιτρέπεται να γίνουν:

α) Φυσικά πρόσωπα ενήλικα, με συμπληρωμένο δηλ. το 18ο έτος της ηλικίας τους και

β) Νομικά πρόσωπα (ά.6 & 1).

Δεν μπορούν να ζητήσουν τη σύσταση ενός Ο.Σ. και δεν έχουν τη δυνατότητα να γίνουν μέλη του (ά.6 & 2):

α) Πρόσωπα που υπήρξαν μέλη άλλου Ο.Σ. και που διαγράφηκαν

επειδή δεν εκπλήρωσαν τις υποχρεώσεις τους προς αυτόν και

μέχρις ότου τις εκπληρώσουν,

β) Πρόσωπα που έχουν την ιδιότητα μέλους άλλου Ο.Σ. της ίδιας

κατηγορίας,ή πρόσωπα που έχουν ήδη στην ιδιοκτησία τους

κατοικία ή οικόπεδο που απέκτησαν ως μέλη Ο.Σ. της ίδιας

κατηγορίας και

γ) Πρόσωπα που βρίσκονται υπό δικαστική ή νόμιμη απαγόρευση ή

τελούν υπό δικαστική αντίληψη ή έχουν καταδικασθεί τελεσίδικα

για αδικήματα που συνεπάγονται τη διαγραφή μέλους του Σ.

Τα μέλη είναι υποχρεωμένα να εξυπηρετούν και να προασπίζονται τα συμφέροντα του Σ και παράλληλα να συμμετέχουν στη λειτουργία και στις δραστηριότητές του.

Κάθε μέλος μπορεί να αποχωρήσει από το Σ ένα χρόνο μετά την ημερομηνία της εγγραφής του,αλλά μόνο στο τέλος της συνεταιρικής χρήσης. Για το λόγο αυτό το συγκεκριμένο μέλος θα πρέπει να υποβάλλει γραπτή σχετική δήλωσή του τόσο προς τη διοίκηση του Σ όσο και προς το αρμόδιο Ειρηνοδικείο, τρείς μήνες πριν από την αποχώρησή του.

Το μέλος που αποχωρεί έχει δικαίωμα συμμετοχής και ψήφου στις Γ.Σ. μέχρι τη λήξη της χρήσης κατά την οποία αποχωρεί και μπορεί να ζητήσει και την επιστροφή της μερίδας του.

Ενα μέλος διαγράφεται στις ακόλουθες περιπτώσεις (ά.6 & 6):

α) Σε περίπτωση καταδίκης του με τελεσίδικη δικαστική απόφαση

για απιστία, κλοπή, υπεξαίρεση, πλαστογραφία, παραχάραξη

σφραγίδων,απάτη σε βάρος της περιουσίας του Σ ή του Δημοσίου,

β) Οταν αποδεδειγμένα ασκεί δραστηριότητες που βλάπτουν το

σκοπό και τα συμφέροντα του Σ,

γ) Οταν καθυστερεί αδικαιολόγητα να καταβάλλει την αξία της

συνεταιρικής μερίδας που οφείλει ή μέρους της ή κάποια

συνδρομή ή άλλη εισφορά για χρονικό διάστημα μεγαλύτερο από 6

μήνες,

δ) ‘Οταν καθυστερεί αδικαιολόγητα να εξοφλήσει οποιαδήποτε

οφειλή του για την είσπραξη της οποίας έχει αρχίσει εναντίον

του διαδικασία αναγκαστικής εκτέλεσης.

Το μέλος του Ο.Σ. που διαγράφηκε από αυτόν για ένα ή περισσότερους από τους παραπάνω λόγους δεν έχει δικαίωμα να ζητήσει την επανεγγραφή του.-

 

6.- Συνεταιρική μερίδα.
Η συνεταιρική μερίδα δηλ. το ποσοστό συμμετοχής κάθε μέλους στον Ο.Σ. μπορεί να είναι:

α) χρηματικό ποσό,

β) τμήμα εδάφους,

γ) κτίριο ή τμήμα κτιρίου ή συνδυασμός των παραπάνω (ά.7 & 1)

 Κάθε μέλος έχει μία μόνο συνεταιρική μερίδα η οποία είναι και παραμένει ονομαστική και αδιαίρετη για όλο το χρόνο διάρκειας του Σ.-

 

7.- Αστική ευθύνη των μελών.
Τα μέλη των Ο.Σ. ευθύνονται απέναντι στους δανειστές του, μόνον εφόσον δεν επαρκεί η περουσία του για την ικανοποίησή τους και με ποσό ίσο με το ύψος της συνεταιρικής τους μερίδας ή με πολλαπλάσιό της που ορίζεται από το καταστατικό (ά.7 & 4).

Η ευθύνη αυτή παύει να υφίσταται μετά από 1 χρόνο από το τέλος της εκκαθάρισης του Ο.Σ.

Προσωπική κράτηση των μελών και των οργάνων του Σ για προς τρίτους και το δημόσιο δεν επιτρέπεται να απαγγελθεί.

Τέλος, οι δανειστές ενός μέλους Ο.Σ. δεν έχουν δικαίωμα στην περιουσία ή στα πλεονάσματα της χρήσης ή στη συνολική μερίδα για χρέη που έχει το μέλος αυτό απέναντί τους (ά.7 & 5).-

 

8.- Η Γενική Συνέλευση .
Η Γ.Σ. των μελών του Ο.Σ. είναι το ανώτατο όργανό του το οποίο αποφασίζει για κάθε θέμα που τον αφορά και δεσμεύει με τις αποφάσεις της και τα μέλη της που απουσιάζουν κατά τη λήψη τους ή που διαφωνούν με αυτές.

Δικαίωμα συμμετοχής σ'αυτή έχουν όλα τα μέλη του Σ που διαθέτουν μία ψήφο και πρέπει να παρίστανται αυτοπροσώπως. Σε περίπτωση που αδυνατούν για οποιοδήποτε λόγο να παρευρεθούν στις συνεδριάσεις της μπορούν να εκπροσωπηθούν με αντιπρόσωπο που θα ορίσουν με συμβολαιογραφικό πληρεξούσιο (ά.11 & 9).

Η σύγκληση της Γ.Σ. μπορεί να γίνει από:

α) το Δ.Σ.,

β) το Ε.Σ.,

β) τον Ειρηνοδίκη της έδρας του Σ και

γ) το Υ.ΠΕ.ΧΩ.ΔΕ.

Το Δ.Σ. συγκαλεί τη Γ.Σ. τακτικά και έκτακτα. Η τακτική σύγκλιση γίνεται στις περιπτώσεις που προβλέπονται από το νόμο ή το καταστατικό. Η έκτακτη δε σύγκλιση γίνεται όταν:

α) επιβάλλεται από το συμφέρον του Σ,

β) το ζητήσει γραπτά το 1/5 του συνόλου των μελών και

γ) το ζητήσει το Ε.Σ., ο αρμόδιος Ειρηνοδίκης, το Υ.ΠΕ.ΧΩ.ΔΕ.

και οι εκκαθαριστές σε περίπτωση λύσης του Σ.

To Ε.Σ. μπορεί να ζητήσει τη σύγκλιση της Γ.Σ. όταν:

α) το απαιτεί το συμφέρον του Σ,

β) πρόκειται να ληφθεί απόφαση αντικατάστασης των τακτικών και

αναπληρωματικών μελών των δικών του και του Δ.Σ.,

γ) θα γίνει ανακοίνωση πορισμάτων ελέγχου που διενήργησε.

Ο Ειρηνοδίκης της έδρας του Ο.Σ. μπορεί να ζητήσει τη σύγκλιση της Γ.Σ. σε περίπτωση που το Δ.Σ. δεν την συγκαλεί παρότι του το έχει ζητήσει το 1/5 των μελών του Σ.

Τέλος,το Υ.ΠΕ.ΧΩ.ΔΕ. μπορεί να συγκαλέσει τη Γ.Σ. μόνον εφόσον πρόκειται να ανακοινώσει πορίσματα από διενεργηθέντα έλεγχο ή πρόκειται να συζητηθούν γενικότερα θέματα οικιστικής και στεγαστικής πολιτικής.

Για τη νόμιμη συγκρότηση της Γ.Σ. απαιτείται αρχική απαρτία των 3/4 του συνολικού αρθ. των μελών,ενώ η επαναληπτική που γίνεται μετά από μία εβδομάδα αποφασίζει για τα θέματα της ημερήσιας διάταξης ανεξάρτητα από τον αρθ.των παρόντων μελών.

Οι αποφάσεις λαμβάνονται με την απόλυτη πλειοψηφία των παρευρισκομένων μελών. Η δια βοής ψηφοφορία απαγορεύεται ενώ γενικότερα ο τρόπος της ψηφοφορίας καθορίζεται από το καταστατικό. Η ψηφοφορία δε είναι μυστική όταν αφορά:

α) αρχαιρεσίες,

β) παροχή ψήφου εμπιστοσύνης προς το Δ.Σ ή το Ε.Σ,

γ) έγκριση ισολογισμού,

δ) λογοδοσία σε προσωπικά ζητήματα και

ε) οποιοδήποτε άλλο θέμα ορισθεί από τη Γ.Σ.

Στις αρμοδιότητες της Γ.Σ. περιλαμβάνονται:

α) η άσκηση ελέγχου των πράξεων και των παραλείψεων του Δ.Σ.

και του Ε.Σ.,

β) η εκλογή επιτροπών για τη μελέτη ειδικών θεμάτων ή την

παρακολούθηση ειδικών εργασιών,

γ) η απόφαση για την παράταση της διάρκειας του Σ,τη διάλυσή

του,την προσχώρηση ή την αποχώρησή του από Ένωση,

δ) η απόφαση για την ίδρυση ή συμμετοχή σε Εταιρείες Μικτής

Οικονομίας ή γαι τη συνεργασία με δημόσιους ή ιδιωτικούς

φορείς,

ε) η απόφαση για την αγορά ή πώληση έκτασης γης,

στ) η απόφαση για την απόδοση ή είσπραξη έκτακτων εισφορών

από τα μέλη,

ζ) η λήψη απόφασης για οποιοδήποτε θέμα δεν υπάγεται ρητά στη

δικαιοδοσία άλλου οργάνου του Σ και

η) η εγγραφή ή η διαγραφή μελών. -

 

9.- Το Διοικητικό Συμβούλιο.
To Δ.Σ. των Ο.Σ. εκλέγεται από τη Γ.Σ. με σχετική πλειοψηφία ψήφων από το σύνολο εκείνων που ψηφίζουν στις αρχαιρεσίες για την ανάδειξή του. Τα μέλη του καθώς και η διάρκεια της θητείας του καθορίζονται από το καταστατικό. Ο αρθ. πάντως των μελών είναι πάντοτε περιττός και δεν μπορεί να είναι μικρότερος από 3 ενώ η θητεία του πρέπει να είναι από 1 έως 3 χρόνια.

Μέλη του Δ.Σ. δεν μπορούν να εκλεγούν όσοι:

α) έχουν στερηθεί τα πολιτικά τους δικαιώματα και για όσο

χρόνο διαρκεί η στέρηση αυτή,

β) έχουν καταδικασθεί για κακούργημα καθώς και για τα

αδικήματα κλοπής, υπεξαίρεσης, απάτης, εκβίασης, πλαστο-

γραφίας, δωροδοκίας, καταπίεσης, παράβασης καθήκοντος και

συκοφαντικής δυσφήμισης, άσχετα από το ύψος της ποινής,

γ) έχουν παραπεμφθεί ως κατηγορούμενοι με τελεσίδικο

βούλευμα, λόγω αδικήματος που έχει παραγραφεί,

δ)είναι σε κατάσταση δικαστικής συμπαράστασης (ά.1666 – 1688 Α.Κ.)

ε) έχουν κηρυχθεί έκπτωτα με απόφαση της Γ.Σ. ή του

Υ.ΠΕ.ΧΩ.ΔΕ.

Το Δ.Σ. εκπροσωπεί δικαστικά και εξώδικα το Σ,αποφασίζει για τα τρέχοντα θέματα διοίκησης και διαχείρησης της περιουσίας του καθώς και για ότι αφορά την εκπλήρωση του σκοπού του.Κάθε δε πράξη του υπογράφεται υποχρεωτικά από το Πρόεδρο,το Γενικό Γραμματέα και από το σύνολο των μελών του που παρευρίσκονται στη συγκεκριμένη συνεδρίαση. Επίσης, μεριμνά για την κανονική τήρηση των βιβλίων του Σ καθώς και των πρακτικών που καταχωρούνται οι αποφάσεις.

Το Δ.Σ. συνεδριάζει έγκυρα όταν τα παριστάμενα μέλη του αποτελούν τα 3/4 του συνόλου των μελών του.

Τέλος, κάθε μέλος του Δ.Σ. είναι υποχρεωμένο κατά τη διοίκηση του Σ και τη διαχείρηση των υποθέσεών του να καταβάλλει την επιμέλεια που απαιτείται γενικά στις συναλλαγές και έχει ευθύνη απέναντι στο Σ για κάθε ζημία που του προκαλεί και η οποία μπορεί να αποδοθεί σε δόλο ή αμέλειά του.

 

10.- Το Εποπτικό Συμβούλιο.
Και το Ε.Σ. εκλέγεται από τη Γ.Σ. των μελών του Ο.Σ. για θητεία ίση με εκείνη του Δ.Σ. Τα μέλη του είναι 3 - 5 με ισάριθμα αναπληρωματικά.

Το ίδιο πρόσωπο δεν μπορεί να είναι ταυτόχρονα μέλος του Ε.Σ. και του Δ.Σ. Μεταξύ των μελών των δύο αυτών οργάνων δεν θα πρέπει να υπάρχει και συγγένεια εξ αίματος ή εξ αγχιστείας μέχρι και του 4ου βαθμού.

Στις αρμοδιότητες του Ε.Σ. περιλαμβάνονται:

α) η άσκηση ελέγχου της νομιμότητας και η εποπτεία των

πράξεων και των ενεργειών του Δ.Σ. που αφορούν τις διάφορες

υποθέσεις του Σ,

β) το δικαίωμα να λαμβάνει γνώση οποιουδήποτε βιβλίου και

εγγράφου του Σ, να ελέγχει το ταμείο του, να διενεργεί

λογιστικό και διαχειριστικό έλεγχο και να παρακολουθεί την

πορεία των εργασιών του,

γ) η σύνταξη σε κάθε διαχειριστική περίοδο έκθεσης που

υποβάλλεται στη Γ.Σ.,

δ) η υποχρέωση παράστασης στη Γ.Σ. για την παροχή πληροφοριών

που αφορούν διενεργηθέντα έλεγχο και

ε) το δικαίωμα να συγκαλέσει απ'ευθείας έκτακτη Γ.Σ. εφόσον

πρόκειται να ανακοινωθούν πορίσματα ασκηθέντος ελέγχου. -

 

11.- Θέματα οικονομικής διαχείρησης. 
Το οικονομικό έτος αρχίζει την 1η Ιανουαρίου και λήγει την 31η Δεκεμβρίου. Εξαιρετικά όμως το πρώτο οικονομικό έτος λήγει την 31η Δεκεμβρίου του έτους κατά το οποίο έχει συσταθεί ο Ο.Σ. Ο προϋπολογισμός εσόδων και εξόδων συντάσσεται σε ετήσια βάση από το Δ.Σ. το οποίο θα πρέπει να τον υποβάλλει για έγκριση στη Γ.Σ. τον Δεκέμβριο του λήγοντος έτους μαζί με τη σχετική έκθεση του Ε.Σ.

Ο Ο.Σ. είναι υποχρεωμένος να έχει τακτικό αποθεματικό κεφάλαιο χωρίς υποχρέωση καταβολης ποσοστού του κεφαλαίου αυτού στο δημόσιο. Το καταστατικό βέβαια μπορεί να προβλέπει και το σχημα- τισμό έκτακτου αποθεματικού κεφαλαίου.

Το τακτικό αποθεματικό περιλαμβάνει:

α) τα ποσά που περιέρχονται στο Σ από δωρεές,

β) τους τόκους των καταθέσεων κάθε ποσού που υπερβαίνει τα

οριζόμενα από το καταστατικό για την κάλυψη των εξόδων του Σ και

γ) τις τακτικές εισφορές των μελών.

Το έκτακτο αποθεματικό σχηματίζεται από έκτακτες εισφορές των μελών με απόφαση της Γ.Σ. η οποία επίσης αποφασίζει και για το πού αυτό θα χρησιμοποιηθεί.

Το κεφάλαιο του τακτικού αποθεματικού κατατίθεται σε αναγνω- ρισμένη ελληνική Τράπεζα και μπορεί να χρησιμοποιηθεί μόνο για την εκπλήρωση του σκοπού του Σ καθώς και για την αντιμετώπιση των εξόδων του.

Τέλος μέσα στο πρώτο εξάμηνο κάθε χρόνου θα πρέπει να συντάσσεται από το Δ.Σ. του Σ ο ισολογισμός και ο απολογισμός του προηγούμενου χρόνου και να υποβάλλεται για έγκριση στη Γ.Σ. συνοδευόμενος από έκθεση του Ε.Σ. Μετά δε την έγκρισή τους από αυτή, αντίγραφά τους υποβάλλονται από το Δ.Σ. στο Ειρηνοδικείο της έδρας του Ο.Σ. στο Υπουργείο ΠΕ.ΧΩ.ΔΕ. και στον οικείο δήμο ή κοινότητα.
 

12.- Λύση.
‘Ενας Ο.Σ. διαλύεται στις εξής περιπτώσεις:

α) όταν περάσει ο χρόνος της διάρκειάς του που προβλέπεται

από το καταστατικό του,

β) με απόφαση της Γ.Σ. που συγκαλείται ειδικά και λαμβάνεται

με πλειοψηφία των 3/4 των εγγεγραμένων μελών του,

γ) αν μέσα σε 5 χρόνια από την ημέρα έκδοσης απόφασης

οικιστικής καταλληλότητας δεν προβεί στην αγορά με οριστικά

συμβόλαια έκτασης για την εκπλήρωση του σκοπού του,

δ) με ανάκληση της απόφασης για την έγκριση του καταστατικού

του από τον Υ.ΠΕ.ΧΩ.ΔΕ. που πρέπει να δημοσιευθεί στην

Εφημερίδα της Κυβερνήσεως και

ε) με τελεσίδικη δικαστική απόφαση του Πρωτοδικείου της έδρας

του που εκδίδεται επειδή ο Σ έχει εκτραπεί από τον σκοπό του

ή είναι αδύνατη η συγκρότηση του Δ.Σ. και του Ε.Σ.,ή το

καταστατικό του εγκρίθηκε με βάση ανακριβή στοιχεία των μελών

του κλπ. (ά.13 & 1).

Βέβαια εκτός από τους παραπάνω από το καταστατικό του Σ είναι δυνατό να προβλέπονται και άλλοι λόγοι λύσης του.

Με τη λύση του ο Σ τίθεται υπό εκκαθάριση. Μέχρι την ολοκληρωσή της δε διατηρεί τη νομική του προσωπικότητα. Οι εκκαθαριστές ορίζονται με απόφαση της Γ.Σ.,δεν μπορούν να ορισθούν μέλη του Δ.Σ. ή του Ε.Σ.,είναι 3 και ενεργούν από κοινού για κάθε πράξη της εκκαθάρισης (ά.13 ΙΙ).

‘Εργο των εκκαθαριστών είναι η αποπεράτωση των εκκρεμών υποθέσεων,η εκπλήρωση των υποχρεώσεων του Σ και η είσπραξη των απαιτήσεών του κατά οποιουδήποτε τρίτου που έχει συναλλαγεί μαζί του.-

 

13.- ‘Ενωση Οικοδομικών Συνεταιρισμών.
Η ‘Ενωση Οικοδομικών Συνεταιρισμών είναι νομικό πρόσωπο ιδιωτικού δικαίου και μπορεί να συσταθεί μετά από απόφαση των Γ.Σ. δύο ή περισσοτέρων Ο.Σ. της ίδιας κατηγορίας (ά.15 & 1-2). Οι αποφάσεις αυτές δημοσιεύονται περιληπτικά σε μία ημερήσια εφημερίδα ή στον περιοδικό τύπο του νομού που έχουν εκτάσεις ή πρόκειται να αναπτύξουν τα προγράμματά τους οι υπό ένωση Σ, ή αν δεν εκδίδεται εφημερίδα στο νομό, σε μία ημερήσια εφημερίδα της Αθήνας ή της Θεσσαλονίκης.

Σκοπός της ένωσης είναι η προώθηση με συστηματικό τρόπο των στεγαστικών προγραμμάτων των Ο.Σ. που είναι μέλη της.

Οι Ο.Σ. που τη συγκροτούν διατηρούν τη αυτοτέλειά τους και εκπροσωπούνται στη Γ.Σ. της ‘Ενωσης με 5 αντιπροσώπους και τους αναπληρωτές τους. Τα μέλη του Δ.Σ και του Ε.Σ. της ‘Ενωσης εκλέγονται από τη Γενική της Συνέλευση η οποία είναι και το ανώτατο οργανό της.

Για να αποχωρήσει συνεταιρισμός - μέλος της ένωσης απαιτείται σχετική απόφαση της Γ.Σ. των μελών της, η οποία κοινοποιείται στη διοίκησή της και στο Ειρηνοδικείο όπου έχει την έδρα της.

Η αποχώρηση είναι δυνατή μόνο με την πάροδο ενός χρόνου από την εγγραφή του συν/μού - μέλους στην ένωση και βέβαια μόνο στο τέλος της διαχειριστικής χρήσης.-

 

 

 

 

ΕΝΟΤΗΤΑ ΠΕΜΠΤΗ :
TO ΔIKAIΟ ΤΩΝ ΑΓΡΟΤΙΚΩΝ
ΣΥΝΕΤΑΙΡΙΣΤΙΚΩΝ ΟΡΓΑΝΩΣΕΩΝ (Ι).
 

 

 

 

1.- Έννοια - Σκοπός.
Σύμφωνα με το ά. 1 του ν.2810/2000 η Αγροτική Συνεταιριστική Οργάνωση (Α.Σ.Ο.) είναι

‘’αυτόνομη ένωση προσώπων, η οποία συγκροτείται εθελοντικά

και επιδιώκει, με την αμοιβαία βοήθεια των μελών της,την

οικονομική, κοινωνική, πολιτιστική ανάπτυξη και προαγωγή

τους, μέσω μιας συνιδιόκτητης και δημοκρατικά διοικούμενης

επιχείρησης.’’

Από τον ορισμό αυτό προκύπτουν από μία πρώτη άποψη τα ακόλουθα:

α) Η Α.Σ.Ο. είναι ένωση στην οποία συμμετέχουν πρόσωπα που επιθυμούν τη συμμετοχή τους αυτή. Επομένως εξαναγκασμός για την είσοδο ή για την παραμονή κάποιου προσώπου σε μία Α.Σ.Ο. δεν είναι νοητός πράγμα το οποίο αποτελεί απόρροια της βασικής συνεταιριστικής αρχής της "ελεύθερης συμμετοχής".

β) Η Α.Σ.Ο. έχουν σαν σκοπό της την οικονομική, κοινωνική και πολιτιστική ανάπτυξη των μελών της. Η πρώτη από αυτές περιλαμβάνει την βελτίωση της οικονομικής κατάστασης των μελών αυτών και οι επόμενες δύο την συνεπακόλουθη της προηγούμενης βελτίωση της κοινωνικής θέσης και του πολιτιστικού επιπέδου τους.

γ) Ως μέσο για την επίτευξη των σκοπών της Α.Σ.Ο. θεωρείται η δημιουργία μιας συνιδιόκτητης και δημοκρατικά διοικούμενης επιχείρησης.

δ) Η σχετική διάταξη αναφερόμενη γενικώς στα "πρόσωπα" εννοεί ότι μέλη μιας Α.Σ.Ο. μπορεί προφανώς να είναι τόσο φυσικά όσο και νομικά πρόσωπα.-

Σαν Α.Σ.Ο. σύμφωνα με το νόμο θεωρούνται ενδεικτικά και οι αλιευτικοί, οι κτηνοτροφικοί, οι πτηνοτροφικοί, οι μελισσοκομικοί, οι σηροτροφικοί, οι δασικοί, οι αγροτουριστικοί, οι αγροβιοτεχνικοί, οι οικοτεχνικοί καθώς και οποιοιδήποτε άλλοι συνεταιρισμοί ασκούν δραστηριότητες που αφορούν την αγροτική οικονομία.

 

2.- Νομική μορφή - Διαβάθμιση.
Σύμφωνα με το ά.1 παρ.2 του νόμου οι Α.Σ.Ο. όλων των βαθμίδων αποτελούν νομικά πρόσωπα ιδιωτικού δικαίου και έχουν την εμπορική ιδιότητα απευθείας από το νόμο και ανεξάρτητα από το εάν κάνουν ή όχι εμπορικές πράξεις.

Όπως δε ορίζεται οι Α.Σ.Ο. διακρίνονταιι σε:

α) Πρωτοβάθμιες, στις οποίες ανήκουν οι Αγροτικοί Συνεταιρισμοί (Α.Σ.),

β)Δευτεροβάθμιες, στις οποίες υπάγονται οι Ενώσεις Αγροτικών Συνεταιρισμών (Ε.Α.Σ.) και οι Κοινοπραξίες τους (Κ.Α.Σ.Ο.) και

γ) Τριτοβάθμιες, όπου συναντούμε τις Κεντρικές Συνεταιριστικές Ενώσεις (ΚΕ.Σ.Ε.)

Δεν θεωρείται ότι αποτελούν βαθμούς Αγροτικών Συνεταιριστικών Οργανώσεων:

α) η ΠΑ.ΣΕ.ΓΕ.Σ,

β) οι κοινές επιχειρήσεις στις οποίες συμμετέχουν Α.Σ.Ο. καθώς και Κοινοπραξίες και Εταιρείες τους και

γ) οι Συνεταιριστικές Εταιρείες.

 

3.- Δραστηριότητες.
‘Οπως είναι φυσικό οι Α.Σ.Ο. μπορούν να αναπτύσσουν οποιαδήποτε δραστηριότητα κρίνουν πρόσφορη για την επίτευξη των σκοπών τους.

Για την πραγματοποίηση δε των σκοπών τους οι Α.Σ.Ο. έχουν τη δυνατότητα να:

α) να ιδρύουν υποκαταστήματα, παραρτήματα ή γραφεία στο εσωτερικό και το εξωτερικό,

β) να δημιουργούν κοινές επιχειρήσεις με καταναλωτικούς και άλλους συνεταιρισμούς, με Ν.Π.Δ.Δ.,με κοινωφελείς οργανισμούς, με επιχειρήσεις των Ο.Τ.Α., με συνεταιριστικές οργανώσεις άλλων χωρών και με φυσικά ή νομικά πρόσωπα στα πλαίσια διακρατικής ή διεπαγγελματικής (ά.1 παρ.4)

 

4.- ‘Εδρα, Περιφέρεια, Επωνυμία.
Ως έδρα μιας Α.Σ.Ο. ορίζεται στο καταστατικό της ο δήμος ή η κοινότητα του ελληνικού κράτους στην οποία είναι εγκατεστημένη η διοίκησή της (ά.2 παρ.2).

Από το καταστατικό της επίσης οριζεται και η περιφέρειά της (ά.2 παρ.1).

Κάθε Α.Σ.Ο. πρέπει να έχει την επωνυμία της την οποία θα πρέπει να χρησιμοποιεί υποχρεωτικά στις συναλλαγές της καθώς και σε κάθε νομική πράξη που επιχειρεί.

Η επωνυμία αυτή θα πρέπει να εκφράζει τον κύριο σκοπό ή τα αντικείμενα δραστηριότητας της συγκεκριμένης Α.Σ.Ο. και να αναφέρει υποχρεωτικά της ιδιότητά της σαν αγροτικής καθώς και το δήμο ή την κοινότητα στην οποία βρίσκεται η έδρα της (ά.2 παρ.3). Η επωνυμία βεβαίως, θα πρέπει να διακρίνεται από την επωνυμία άλλης Α.Σ.Ο. που έχει την ίδια περιφέρεια και τον ίδιο σκοπό.

 

5.- Σύσταση - Καταστατικό. 
Για να συσταθεί ένας Αγροτικός Συνεταιρισμός απαιτούνται:

α) η σύνταξη του καταστατικού λειτουργίας του,το οποίο θα πρέπει να υπογράφεται από επτά (7) τουλάχιστον πρόσωπα που έχουν τη δυνατότητα να είναι μέλη του και

β) η έγκριση του παραπάνω καταστατικού από το Ειρηνοδικείο του τόπου όπου βρίσκεται η έδρα του (ά.3 παρ.1).

Το καταστατικό καταρτίζεται με ιδιωτικό έγγραφο το οποίο χρονολογείται και υπογράφεται από τα ιδρυτικά μέλη του συνεταιρισμού (ά.4, παρ.1).

Στοιχεία τα οποία πρέπει υποχρεωτικά να περιέχει το καταστατικό για να είναι έγκυρο είναι τα ακόλουθα:

α) Το ονοματεπώνυμο,το πατρώνυμο ή την επωνυμία καθώς και τον τόπο της κατοικίας των ιδρυτικών μελών.

β) Την επωνυμία,την έδρα και την περιφέρεια του συνεταιρισμού.

γ) Το σκοπό και τις δραστηριότητές του.

δ) Τους όρους εγγραφής, αποχώρησης και διαγραφής των μελών,όπως επίσης τα δικαιώματα και τις υποχρεώσεις τους.

ε) Το ύψος της συνεταιρικής μερίδας, τον τρόπο προσδιορισμού του αριθμού των υποχρεωτικών μερίδων και της καταβολής τους,τη διαδικασία αποδοσής τους σε περίπτωση αποχώρησης.

στ) την έκταση της ευθύνης των μελών.

ζ) Τις προυποθέσεις σύγκλησης και λήψης αποφάσεων από τη Γενική Συνέλευση (Γ.Σ.) και το Διοικητικό Συμβούλιο (Δ.Σ.) που είναι τα όργανα διοίκησης.

η) Τα ποσοστά επί των πλεονασμάτων χρήσης για τη δημιουργία αποθεματικών.

θ) Τη χρονική διάρκεια του συνεταιρισμού.

ι) Τον ορισμό Προσωρινού Διοικητικού Συμβουλίου για την τήρηση των νομίμων διαδικασιών για την έγκριση του καταστατικού και τη σύγκληση της πρώτης Γ.Σ. για την ανάδειξη των οργάνων διοίκησης.

ια) Τον τρόπο ορισμού των ελεγκτών

ιβ) Τους όρους λύσης και εκκαθάρισης του συν/μού.

Προαιρετικά το καταστατικό μπορεί να περιέχει διατάξεις που αφορούν θέματα που δεν ρυθμίζονται με το ν. 2810/2000.

Η διαδικασία έγκρισης του καταστατικού αρχίζει με τη σχετική αίτηση που πρέπει να υποβληθεί προς το Ειρηνοδικείο στην περιφέρεια του οποίου έχει την έδρα του ο συνεταιρισμός. Η αίτηση αυτή υποβάλλεται από το προσωρινό Δ.Σ. και εκδικάζεται με τη διαδικασία της εκούσιας δικαιοδοσίας.

Το Ειρηνοδικείο ελέγχει την νομιμότητα των διατάξεων του καταστατικού. Σε περίπτωση που διαπιστωθούν λάθη ή παραλείψεις καλείται το προσωρινό Δ.Σ. να κάνει μέσα σε 15 ημέρες από τη δημοσίευση της σχετικής απόφασης τις απαραίτητες διορθώσεις.

Στη συνέχεια εκδίδεται απόφαση του Ειρηνοδικείου η οποία εφόσον δέχεται την αίτηση διατάσσει την καταχώρηση του καταστατικού στο βιβλίο μητρώου των Αγροτικών Συνεταιρισμών που τηρείται σ' αυτό.

Από και με την καταχώρηση αυτή ο συνεταιρισμός αποκτά νομική προσωπικότητα και εμπορική ιδιότητα.

Σε περίπτωση απορριπτικής απόφασης επιτρέπεται να ασκηθεί κατ'αυτής το ένδικο μέσο της έφεσης που θα υποβληθεί στο Πολυμελές Πρωτοδικείο στην περιφέρεια του οποίου βρίσκεται η έδρα του συνεταιρισμού.

Η παραπάνω διαδικασία τηρείται και σε περίπτωση τροποποίησης του καταστατικού.

Τέλος, η Γραμματεία του Ειρηνοδικείου είναι υποχρεωμένη να αποστείλει στην εποπτεύσα αρχή επίσημο αντίγραφο της παραπάνω απόφασής και του καταστατικού μέσα σ’ ένα (1) μήνα από την καταχώρηση της απόφασης στο βιβλίο μητρώου των Αγροτικών Συν/μών.
 

7.- Mέλη: Δικαιώματα και υποχρεώσεις.
Για να γίνει κάποιο φυσικό πρόσωπο μέλος ενός Α.Σ. θα πρέπει:

α) να έχει πλήρη δικαιοπρακτική ικανότητα και

β) να απασχολείται σε οποιονδήποτε κλάδο ή δραστηριότητα της αγροτικής οικονομίας που εξυπηρετείται από τις δραστηριότητες του συν/μού.

γ) να πληρεί τους όρους του καταστατικού και

δ) να αποδέχεται τη χρησιμοποίηση των υπηρεσιών του συν/μού.

Μέλος ενός Αγροτικού Συν/μού μπορεί να γίνει και ένα νομικό πρόσωπο (ν.π.) εφόσον αυτό προβλέπεται από το καταστατικό του συν/μού και εφόσον το καταστατικό του ν.π. προβλέπει την άσκηση επιχείρησης αγροτικής παραγωγής η οποία εξυπηρετείται από τις δραστηριότητες του συγκεκριμένου συν/μού.

Για να γραφτεί κάποιος μέλος σε Α.Σ. θα πρέπει να υποβάλλει σχετική αίτηση προς το Δ.Σ. το οποίο είναι αρμόδιο για την αποδοχή ή την απορριψή της μέσα σε προθεσμία που ορίζεται από το καταστατικό (ά.6, παρ. 1). Στη δεύτερη περίπτωση ο ενδιαφερόμενος μπορεί να απευθυνθεί προς την πρώτη τακτική Γ.Σ. η οποία θα έχει και τον τελευταίο λόγο από την πλευρά του συνεταιρισμού. (ά.6, παρ. 2)

Το καταστατικό του συν/μού αναφέρει τα κωλύματα για την εγγραφή μέλους, όπως επίσης και τους όρους και τις προϋποθέσεις αποχώρησης και διαγραφής του, την ελάχιστη χρονική διάρκεια της παραμονής του και τους όρους και το χρόνο απόδοσης των συν/κών μερίδων (ά. 6, παρ.3).

Tα μέλη των Α.Σ. έχουν δικαιώματα και υποχρεώσεις τα οποία θα πρέπει να καθορίζονται από το καταστατικό του (ά. 7, παρ.1). Σ’ αυτό θα πρέπει επίσης να περιλαμβάνονται υποχρεωτικά διατάξεις που θα ρυθμίζουν,

α) τα της συμμετοχής των μελών στις Γ.Σ. του συν/μού,

β) το δικαίωμα του εκλέγειν και εκλέγεσθαι,

γ) τη συμμετοχή στη διανομή των πλεονασμάτων της διαχειριστικής χρήσης και δ) τη συμμετοχή των μελών στις δραστηριότητες και στις συναλλαγές του συν/μού.

Στο καταστατικό μπορεί να γίνεται πρόβλεψη για κυρώσεις που θα επιβάλλονται στα μέλη εφόσον δεν εκπληρώνουν τις υποχρεώσεις τους προς τον συν/μό. (ά. 7, παρ. 2)

 

7.- Η συνεταιρική μερίδα.
Συνεταιρική μερίδα,σύμφωνα με το ά.8 παρ.1 του νόμου είναι:

" το ελάχιστο χρηματικό ποσό συμμετοχής κάθε μέλους στο

κεφάλαιο του συνεταιρισμού’’.

Κάθε μέλος του Α.Σ. είναι υποχρεωμένο να έχει μία (1) τουλάχιστον συνεταιρική μερίδα. Η μερίδα αυτή είναι ίση για όλα τα μέλη καθώς και αδιαίρετη. Το ύψος και οι προϋποθέσεις καταβολής της αξίας της ορίζονται από το καταστατικό.
Το καταστατικό επίσης μπορεί να αναφέρει τους όρους και τις προϋποθέσεις που απαιτούνται για να αποκτήσει κάθε μέλος κι άλλες υποχρεωτικές μερίδες, ανάλογα με το ύψος των συναλλαγών του με το συνεταιρισμό (ά. 8, παρ. 1, εδ. 2)

Για την αύξηση ή τη μείωση της αξίας μιας μερίδας απαιτείται απόφαση της Γ.Σ. (ά. 8, παρ. 2) .

Το καταστατικό επίσης μπορεί να ορίζειι:

Α.- τους όρους και τις προϋποθέσεις για την απόκτηση προαιρετικών μερίδων από τα μέλη, τους εργαζόμενους στον Α.Σ. και τους τρίτους και

Β.- το ότι οι υποχρεωτικές μερίδες είναι έντοκες (ά. 8, παρ. 3,4).

Η μεταβίβαση της συν/κής μερίδας εφόσον δεν απαγορεύεται από το καταστατικό, μπορεί να γίνει μόνο με απόφαση του Δ.Σ. σε όποιον έχει τις προϋποθέσεις που απαιτεί ο νόμος (ά. 5) για να είναι μέλος του συν/μού.

Η συν/κή μερίδα κληρονομείται εφόσον ο κληρονόμος ή οι κληρονόμοι ή όποιος υποδειχθεί από αυτούς τους τελευταίους μπορεί να γίνει μέλος του Α.Σ. σύμφωνα με το ά. 5 του νόμου, οπότε υπεισέρχεται σε όλα τα δικαιώματα και τις υποχρεώσεις του κληρονομουμένου (ά.8, παρ. 6)

 

8.- Ευθύνη και υποχρεώσεις των συνεταίρων προς τρίτους.
Η ευθύνη των συνεταίρων για τις υποχρεώσεις του Α.Σ. προς τρίτους είναι επικουρική, το όριό της δε προσδιορίζεται από το καταστατικό. (ά.9,παρ.1). Την ευθύνη αυτή τα μέλη την έχουν και μετά την έξοδό τους από τον συνεταιρισμό για υποχρεώσεις που δημιουργήθηκαν ενώ ήσαν μέλη ή τις οποίες αποδέχθηκαν κατά την εγγραφή τους.

Αξιώσεις τρίτων από την παραπάνω ευθύνη των μελών παραγράφονται μετά την πάροδο 5ετίας από τη λήξη του έτους μέσα στο οποίο γεννήθηκαν.

Σε κάθε περίπτωση η παραπάνω ευθύνη των μελών παύει να υφίσταται με την πάροδο ενός (1) έτους από το πέρας της πτώχευσης ή της εκκαθάρισης του συν/μού εκτός κι αν μέσα στο έτος ασκήθηκε σε βάρος τους αγωγή.

Δεν επιτρέπεται να απαγγελθεί προσωπική κράτηση των μελών και των οργάνων του συν/μού, για υποχρεώσεις του προς τρίτους και το Δημόσιο, όπως και για υποχρεώσεις μεταξύ των μελών του.

Οι δανειστές μέλους του Α.Σ. δεν έχουν κανένα δικαίωμα πάνω στην περιουσία του συν/μού ή στα πλεονάσματα χρήσεων ή στις συν/κές μερίδες για οφειλές που έχει το μέλος αυτό προς αυτούς. (ά.9, παρ. 6)

Δεν επιτρέπεται η κατάσχεση ή η λήψη ασφαλιστικών μέτρων για οφειλές μελών του Α.Σ. απέναντι σε τρίτους:

α) στο αντάλλαγμα που δίνεται από τον Α.Σ. για τη χρήση περιουσιακών στοιχείων του συνεταίρου,

β) στα προιόντα του συνεταίρου από τότε που παραδόθηκαν στον Α.Σ. αυτούσια ή μετά από μεταποίηση ή επεξεργασία με προοπτική να πωληθούν ή γενικά να διατεθούν στην αγορά και

γ)στο τίμημα των προιόντων που παρέδωσε ο συνεταίρος στο συνεταιρισμό (ά.9, παρ.7).

Ακόμα δεν επιτρέπεται η κατάσχεση στα χέρια του Α.Σ. ως τρίτου από δανειστές:

α) χρημάτων που έχουν ληφθεί από πιστωτικά ιδρύματα ως δάνεια για λογαριασμό μέλους του και

β) απαιτήσεων για παροχές σε είδος του Α.Σ. προς τα μέλη του (ά.9, παρ.8).-

 

 

 

 

 

ΕΝΟΤΗΤΑ ΕΚΤΗ :
TO ΔIKAIO ΤΩΝ Α.Σ.Ο. (ΙΙ)
 

 

 

1- Η Γενική Συνέλευση (Γ.Σ.)
          Η Γ.Σ. είναι το ανώτατο όργανο του Α.Σ. και απαρτίζεται από όλα τα μέλη του που έχουν εκπληρώσει τις ληξιπρόθεσμες οφειλές τους προς το συν/μό.(ά.10, παρ.1) Κάθε μέλος διαθέτει μία ψήφο. Εφόσον δε διαθέτει περισσότερες από μία μερίδες μπορεί να έχει μέχρι και τρεις (3) ψήφους.

Η Γ.Σ. αποφασίζει για κάθε θέμα, εφόσον δεν υπάρχει άλλο αρμόδιο όργανο. Στην αποκλειστική αρμοδιότητα της Γ.Σ. ανήκει η λήψη αποφάσεων για τα ακόλουθα θέματα,σύμφωνα με το ά.10 παρ.2 :

α) η τροποποίηση του καταστατικού,

β) η συγχώνευση, η μετατροπή, η παράταση της διάρκειας και η διάλυση του συνεταιρισμού,

γ) η εκλογή και η ανάκληση των μελών του Δ.Σ.

δ) η έγκριση του ισολογισμού και του λογαριασμού ‘’Αποτελέσματα χρήσης’’ και ο καθορισμός του τρόπου διάθεσης των πλεονασμάτων της χρήσης,

ε) η επιβάρυνση των μελών από τυχόν ζημίες,

στ) η μεταβολή του ύψους της συν/κής μερίδας,

ζ) η επιβολή εισφοράς στα μέλη,

η) η έγκριση του προγράμματος επιχειρηματικής δράσης και ανάπτυξης του συν/μού και ο αντίστοιχος προϋπολογισμός,

θ) η έγκριση του ετήσιου προϋπολογισμού εσόδων και εξόδων,

ι) η απαλλαγή από κάθε ευθύνη των μελών του Δ.Σ.,

ια) η ψήφιση του Εσωτερικού Κανονισμού Λειτουργίας και του Κανονισμού Υπηρεσιακής Κατάστασης Προσωπικού,

ιβ) η απόφαση για την αγορά και πώληση ακινήτων ,

ιγ) η απόφαση για τη συγκρότηση και λειτουργία από τα μέλη του συν/μού Κλαδικών Οργανώσεων Παραγωγής Αγροτικού Συν/μού (Κ.Ο.Π.Α.Σ.) που αντιστοιχούν στους κλάδους παραγωγής και στα βασικά προϊόντα ή δραστηριότητες του συν/μού,

ιδ) ο ορισμός των ελεγκτών του ά. 17 για την επόμενη οικονομική χρήση και ο καθορισμός της αμοιβής τους και

ιε) κάθε άλλο θέμα, που προβλέπεται από το καταστατικό.

Ακόμα η Γ.Σ. έχει δικαίωμα να μεταβιβάζει προς το Δ.Σ.τις αρμοδιότητές της για την αγορά ή την πώληση ακινήτου καθώς επίσης και να εξουσιοδοτεί το Δ.Σ. να ψηφίσει τους υπό ια’ παραπάνω κανονισμούς. (ά.10 παρ.3).

Η Γ.Σ. συγκαλείται από το Δ.Σ. σε τακτική σύνοδο μέσα στο πρώτο εξάμηνο κάθε έτους. Η συνέλευση πραγματοποιείται στην έδρα του Α.Σ. και η διαδικασία της σύγκλισής της και η διεύθυνση των εργασιών της καθορίζεται από το καταστατικό (ά.10 παρ.4).

‘Εκτακτη Γ.Σ. συγκαλείται:

α) από το Δ.Σ.για λόγους που προβλέπονται από το νόμο ή το καταστατικό ή όταν κάτι τέτοιο επιβάλλεται από το συμφέρον του Α.Σ. και

β) από το 1/5 των μελών του συν/μού με αίτησή τους – στην οποία αναφέρονται τα προς συζήτηση θέματα - προς το Δ.Σ. Αν το Δ.Σ. στην περίπτωση αυτή δεν την συγκαλέσει μέσα σε 20 ημέρες από την υποβολή της αίτησης,τότε τα παραπάνω μέλη αυτά έχουν δικαίωμα σύγκλησής της.

Η συνεδρίαση της Γ.Σ. είναι έγκυρη εφόσον με την έναρξή της είναι παρόντα ή αντιπροσωπεύονται μέλη του Α.Σ.με δικαίωμα ψήφου τα οποία εκπροσωπούν το ½ του συνολικού αριθμού των ψήφων του συν/μού. Σε περίπτωση μη επίτευξης της απαρτίας αυτής η Γ.Σ. θα συνέλθει χωρίς νέα πρόσκληση στον ίδιο τόπο,την ίδια ημέρα και ώρα της επόμενης εδβομάδας και βέβαια με τα ίδια θέματα ημερήσιας διάταξης. Στη νέα αυτή σύγκλησή της υπάρχει απαρτία ανεξάρτητα από τον αριθμό των μελών που παρίστανται (ά.11,παρ. 2).

Για τη λήψη απόφασης της Γ.Σ. απαιτείται απόλυτη πλειοψηφία των ψήφων που εκπροσωπούνται σ’ αυτή εφόσον δεν ορίζεται διαφορετικά από το νόμο ή το καταστατικό(ά.12, παρ.1).

Ειδικά για να ληφθεί απόφαση για κάποιο από τα παρακάτω θέματα απαιτείται στην έναρξη της σχετικής συνεδρίασης να είναι παρόντα ή να αντιπροσωπεύονται μέλη του συν/μού που έχουν δικαίωμα ψήφου και εκπροσωπούν τα 2/3 του όλου αριθμού των ψήφων και αυξημένη πλειοψηφία των 2/3 των ψήφων που εκπροσωπούνται σε αυτή,

α) για τη διάλυση του συν/μού,

β) για τη μεταβολή του σκοπού ή για τη συγχώνευσή του με άλλο συν/μό,

γ) για την τροποποίηση του καταστατικού και

δ) για τη μετατροπή του συν/μού.

Το καταστατικό μπορεί επίσης να ορίζει και άλλα θέματα στα οποία για τη λήψη αποφάσεων απαιτούνται η παραπάνω αυξημένες απαρτία και πλειοψηφία.(ά. 12, παρ. 2).

Η ψηφοφορία πραγματοποιείται σύμφωνα με τους ορισμούς του καταστατικού. Είναι δε μυστική για τα ακόλουθα και μόνο θέματα:

α) Αρχαιρεσίες,

β)Έγκριση του ισολογισμού, του απολογισμού και του πίνακα αποτελεσμάτων χρήσης.

γ) Απαλλαγή από ευθύνη των μελών του Δ.Σ. και

δ) Προσωπικά θέματα.

Αν τα μέλη του Δ.Σ. δεν απαλλαγούν από την ευθύνη ή δεν εγκριθεί ο ισολογισμός, ο απολογισμός και ο πίνακας αποτελεσμάτων χρήσης, η Γ.Σ. στην ίδια συνεδρίαση, μετά την ανάγνωση της έκθεσης των ελεγκτών, αποφασίζει για την ανάκληση ή μη των μελών του Δ.Σ. και την εκλογή νέων. Αν τα μέλη του Δ.Σ. ανακληθούν, η Γ.Σ. στην ίδια συνεδρίαση εκλέγει προσωρινό Δ.Σ., το οποίο είναι υποχρεωμένο μέσα σε 20 ημέρες να συγκαλέσει Γ.Σ. με θέμα την εκλογή νέου Δ.Σ. (ά.12, παρ.3)

Σημειώνεται δε ότι τα μέλη του Δ.Σ μπορούν να ψηφίσουν σε θέματα απαλλαγής από την ευθύνη τους για πράξεις ή παραλείψεις τους κατά την ενάσκηση των καθηκόντων τους μόνο με ψήφους που διαθέτουν τα ίδια (ά.12, παρ. 4).

Απόφαση της Γ.Σ. που έχει εκδοθεί κατά παράβαση του νόμου ή του καταστατικού μπορεί να ακυρωθεί μετά από απόφαση του Μονομελούς Πρωτοδικείου της έδρας του Α.Σ. Τη σχετική αίτηση δικαιούται να υποβάλει κάθε μέλος ή τρίτος που έχει έννομο συμφέρον. Η αίτηση αυτή υποβάλλεται μέσα σε προθεσμία 20 ημερών από τη λήψη της προσβαλλόμενης απόφασης..

Η αίτηση δικάζεται από το δικαστήριο με τη διαδικασία της εκούσιας δικαιοδοσίας και η απόφαση που θα εκδοθεί μέσα σε 15 ημέρες από την κοινοποίησή της σε κάθε ενδιαφερόμενο μπορεί να προσβληθεί από αυτόν με έφεση Το ένδικο αυτό μέσο κατά της απόφασης αυτής μπορεί να υποβάλλει και η εποπτεύουσα αρχή (ά.13, παρ.3).

 

2- Το Διοικητικό Συμβούλιο (Δ.Σ).
Tα μέλη του Δ.Σ. του Α.Σ. εκλέγονται από τη Γ.Σ.για θητεία 2 – 4 ετών. Ο αριθμός των μελών αυτών ορίζεται από το καταστατικό και είναι πάντοτε περιττός και ποτέ κατώτερος από τρία (3). (ά.14,παρ. 1) Το καταστατικό μπορεί ακόμη να προβλέπει τη συμμετοχή στο Δ.Σ. και εκπροσώπου του προσωπικού του συν/μού και να καθορίζει την έκταση των δικαιωμάτων και των υποχρεώσεών του ως μέλους του Δ.Σ.

Στο Δ.Σ. ανατίθεται η δικαστική και εξώδικη εκπροσώπηση του Α.Σ. ταυτόχρονα δε αυτό είναι αρμόδιο να αποφασίζει για όλα τα θέματα,που αφορούν τη διοίκηση και διαχείρηση των τρεχουσών υποθέσεων του συνεταιρισμού,μέσα στα πλαίσια του νόμου,του καταστατικού και των αποφάσεων της Γ.Σ.

Το Δ.Σ. μπορεί να αναθέσει με απόφασή του την παραπάνω εκπροσώπησή του στον πρόεδρό του ή σε μέλος του ή στον Γενικό Διευθυντή του καθώς και να μεταβιβάσει κάποιες από τις αρμοδιότητές του σε μέλος του, σε στέλεχος ή σε υπάλληλο του συν/μού (ά.14,παρ.2).

Απαρτία στις συνεδριάσεις του υπάρχει όταν τα παρόντα ή αντιπροσωπευόμενα μέλη του είναι περισσότερα από τα απόντα,σε καμμία όμως περίπτωση δεν επιτρέπεται οι παρόντες σύμβουλοι να είναι λιγότεροι από τρεις. Οι αποφάσεις λαμβάνονται με την απόλυτη πλειοψηφία των παρόντων και αντιπροσωπευομένων μελών.

Τα μέλη του Δ.Σ. ευθύνονται συμμέτρως για κάθε ζημιά που προκάλεσαν κατά την άσκηση των καθηκόντων τους, με υπαιτιότητά τους στο συν/μό. Οι σχετικές αξιώσεις του συν/μού κατ’ αυτών παραγράφονται μετά από τρία (3) χρόνια από την τέλεση της πράξης.

Τα μέλη του Δ.Σ. δεν μπορούν να ψηφίζουν στις συνεδριάσεις του για θέματα που αφορούν τα ίδια, τον/τη σύζυγο ή συγγενείς τους εξ αίματος ή εξ αγχιστείας μέχρι και του δεύτερου βαθμού.

Το καταστατικό μπορεί να προβλέπει την παροχή στα μέλη του Δ.Σ,

α) αποζημίωσης, για την απασχόλησή τους με υποθέσεις του συν/μού που τους έχουν ανατεθεί με απόφαση του Δ.Σ. και

β) εξόδων κίνησης και παράστασης για τη συμμετοχή τους στις συνεδριάσεις του.

Το καταστατικό είναι δυνατό να προβλέπει τον ορισμό από το Δ.Σ. ενός Γενικού Διευθυντή (Μάνατζερ), στον οποίο αναθέτει με σύμβαση τη μερική ή ολική άσκηση των εξουσιών και των αρμοδιοτήτων του, εκτός από εκείνες που, σύμφωνα με το νόμο ή το καταστατικό, απαιτούν συλλογική ενέργεια, καθώς και τη γενική διεύθυνση και διαχείριση του συν/μού. Τα δικαιώματα, οι υποχρεώσεις και οι αρμοδιότητες του Γενικού Διευθυντή καθορίζονται με σχετική απόφαση του Δ.Σ. Η επιλογή του δε γίνεται μετά από προκήρυξη που δημοσιεύεται στον ημερήσιο τύπο (ά.14,παρ.9).
Η παραπάνω δυνατότητα που παρέχει ο νόμος στο καταστατικό για την εκχώρηση αρμοδιοτήτων σε γενικό διευθυντή, αποβλέπει στη διευκόλυνση των συν/μών να χρησιμοποιούν έμπειρα επαγγελματικά στελέχη, τα οποία θα διαχειρίζονται τις υποθέσεις τους με ευελιξία, ταχύτητα και ειδική κατάρτιση έτσι ώστε να μπορούν νε είναι περισσότερο ανταγωνιστικοί στην αγορά. Στην περίπτωση δε που τα Δ.Σ. των ΑΣΟ αξιοποιήσουν τη δυνατότητα αυτή, η διαχείρηση θα γίνεται κάτω από τη δική τους επίβλεψη.

Οι εκλογές για την ανάδειξη των μελών του Δ.Σ.(αρχαιρεσίες) διενεργούνται από τριμελή εφορευτική επιτροπή, με μυστική ψηφοφορία και με ενιαίο ψηφοδέλτιο στο οποίο αναγράφονται με αλφαβητική σειρά τα ονοματεπώνυμα των υποψηφίων (ά. 15, παρ. 1,2) Γενικά τα της διεξαγωγής τους, τα της εκλογής της εφορευτικής επιτροπής και κάθε άλλο συναφές θέμα ορίζονται από το καταστατικό.

Ειδικότερα όμως ο αρθ. των σταυρών προτίμησης που βάζουν οι εκλογείς δεν μπορεί να ορίζεται από το καταστατικό μεγαλύτερος του ½ του όλου αρθ. των μελών του Δ.Σ. Εκλεγέντες θεωρούνται αυτοί που θα συγκεντρώσουν τις περισσότερες ψήφους. Σε περίπτωση ισοψηφίας γίνεται κλήρωση. Οι μη εκλεγέντες θεωρούνται επιλαχόντες και μπορούν να καταλάβουν θέσεις τακτικών μελών που θα κενωθούν μέχρι τη λήξη της θητείας τους.

Το Δ.Σ. συνεδριάζει αμέσως μετά την εκλογή του και συγκροτείται σε σώμα σύμφωνα με το καταστατικό..

Στα όργανα διοίκησης των συνεταιριστικών οργανώσεων δεν επιτρέπεται να εκλεγεί μέλος όποιος καταδικάστηκε με τελεσίδικη απόφαση σε οποιαδήποτε ποινή για κλοπή, απάτη,υπεξαίρεση (κοινή ή στην υπηρεσία), εκβίαση, πλαστογραφία, απιστία, δωροδοκία, παράβαση καθήκοντος, υφαρπαγή ψευδούς βεβαίωσης, υπεξαγωγή εγγράφου, λαθρεμπορία και εμπορία ναρκωτικών.

. Εάν σε ήδη μέλος των οργάνων του Σ δημιουργηθεί κάποιο από τα παραπάνω κωλύμματα τότε αυτό εκπίπτει αυτοδίκαια από το αξίωμά του.

 

3. - Το Εποπτικό Συμβούλιο.
Όπως αναφέρεται στην Εισηγητική Έκθεση του ν.2810/2000,

‘’Είναι χαρακτηριστικό του σχεδίου νόμου ότι δεν περιέχει διάταξη σχετική με εποπτικό συμβούλιο, όπως συνέβαινε με όλους τους προηγούμενους νόμους. Αυτό δεν αποτελεί παράλειψη αλλά αναγνώριση μιας πραγματικότητας. Με την πολυπλοκότητα που απέκτησαν οι οικονομικές δοσοληψίες και οι νομοθετικές ρυθμίσεις, είναι πρακτικά δυσχερές και εξειδικευμένο το έργο του εποπτικού συμβουλίου, αφού απαιτεί τη σύμπραξη ειδικών. Ο ελεγκτικός μηχανισμός που προβλέπεται από το σχέδιο νόμου, κρίνεται κατάλληλος και επαρκής για τη διασφάλιση των συμφερόντων των μελών. Εξάλλου, στις περισσότερες Ευρωπαϊκές χώρες και για όλες τις κατηγορίες των συν/μών –όχι μόνο των αγροτικών – ο έλεγχος νομιμότητας και διαχειριστικής τάξεως διενεργείται από εξειδικευμένα όργανα.’’
 

4.- Η Εποπτεία και ο Έλεγχος.
Τα σχετικά με την εποπτεία των Α.Σ.Ο..ζητήματα αναφέρονται στο ά.16 του νόμου που εξετάζουμε. Εδώ θα αναφέρουμε για το θέμα αυτά τις ακόλουθες σημαντικές ρυθμίσεις::

α) Οι Α.Σ.Ο. κάθε βαθμού και οι Εταιρείες τους εποπτεύονται από τον Υπουργό Γεωργίας ή από εξουσιοδοτημένα από αυτόν όργανα του Υπουργείου Γεωργίας. Με απόφαση του Υπουργού Γεωργίας μπορεί η εποπτεία αυτή να ανατεθεί και σε ορκωτούς ελεγκτές ή σε ελεγκτές πτυχιούχους ανωτάτων σχολών.

β) Η παραπάνω εποπτεία περιλαμβάνει την εξακρίβωση της καταβολής της αξίας των συν/κών μερίδων ή των άλλων ληξιπρόθεσμων οικονομικών υποχρεώσεων των μελών των συν/μών, την τήρηση των διατάξεων των νόμων, του καταστατικού και των αποφάσεων των Γ.Σ. καθώς και την εξακρίβωση της αλήθειας του ισολογισμού, των λοιπών ετήσιων οικονομικών καταστάσεων και γενικά των τηρουμένων από τους συν/μούς βιβλίων και στοιχείων.

Στον έλεγχο αναφέρεται το ά. 17 του νόμου. Ο έλεγχος αυτός είναι διαχειριστικός, λογιστικός και οικονομικός και διενεργείται με τον ίδιο τρόπο που προβλέπεται για τις Ανώνυμες Εταιρείες στο ν. 2190 όπως αυτός κάθε φορά ισχύει. Οι ελεγκτές ελέγχουν τη νομιμότητα των αποφάσεων των θεσμοθετημένων οργάνων, τη λογιστική τάξη, την οικονομική κατάσταση και τη διαχειριστική τάξη, όσον αφορά τη νομιμότητα της πραγματοποίησης δαπανών και μπορούν να ζητήσουν έκτακτη σύγκληση της Γ.Σ. για να συζητηθούν θέματα που ανέκυψαν από τον έλεγχο που έκαναν. Η σχετική αίτηση θα πρέπει να υποβληθεί στο Δ.Σ. που θα πρέπει να συγκαλέσει την έκτακτη Γ.Σ. μέσα σ’ ένα (1) μήνα από την υποβολή της αίτησης, με θέματα αυτά που αναφέρονται σ’ αυτή.

Ο Υπουργός Γεωργίας μπορεί να ζητάει από τους ελεγκτές έκτακτο έλεγχο των Α.Σ.Ο. κάθε βαθμίδας.

 

5.- Τα βιβλία.
Τα ακόλουθα βιβλία είναι υποχρωμένη να τηρεί κάθε Α.Σ.Ο. σύμφωνα με το ά.20 του σχετικού νόμου:

α) βιβλίο μητρώου μελών,

β) βιβλίο πρακτικών Γ.Σ.,

γ) βιβλίο απογραφής και ισολογισμού και

δ) κάθε άλλο βιβλίο που προβλέπεται από το καταστατικό και τον Κώδικα Βιβλίων και Στοιχείων

Τα παραπάνω βιβλία για να είναι έγκυρα θα πρέπει να θεωρηθούν από την αρμόδια Δ.Ο.Υ.. -

 

6.- Οικονομική διαχείριση – Διαχειριστικό υπόλοιπο – Πλεονάσματα - Κέρδη.
Σύμφωνα με το ά. 18 του νόμου, η διαχειριστική χρήση των Α.Σ.Ο. δεν μπορεί να είναι μεγαλύτερη από 12 μήνες, εκτός από την πρώτη της οποίας η διάρκεια μπορεί να φτάνει τους 24 μήνες.

Με τη λήξη της χρήσης κλείνονται τα βιβλία, γίνεται απογραφή και συντάσσεται Ισολογισμός και ο Λογαριασμός "Αποτελέσματα Χρήσης", τους οποίους το Δ.Σ. πρέπει να θέσει στη διάθεση της τακτικής Γ.Σ. μαζί με τις αναγκαίες επεξηγηματικές εκθέσεις και τις εκθέσεις λογοδοσίας για τα πεπαραγμένα του έτους που έληξε.

Με τη λήξη επίσης της χρήσης,το Δ.Σ.συντάσσει πρόγραμμα δράσης και ανάπτυξης της Α.Σ.Ο. για την επόμενη χρήση,το θα πρέπει να συνοδεύεται απαραίτητα από προϋπολογισμό δαπανών και το υποβάλλει για έγκριση στη Γ.Σ.

Το ά. 19 αναφέρεται στο διαχειριστικό υπόλοιπο και στο χειρισμό των πλεονασμάτων και των κερδών των Α.Σ.Ο.

Διαχειριστικό υπόλοιπο (δ.υ.) μιας χρήσης είναι η διαφορά ανάμεσα στα ακαθάριστα έσοδα αφενός και των κάθε είδους δαπανών, ζημιών, αποσβέσεων και των τόκων των υποχρεωτικών και προαιρετικών μερίδων αφετέρου. Το δ.υ. αποτελείται από δύο μέρη : από τα πλεονάσματα και τα κέρδη. Ως πλεονάσματα ορίζονται τα προερχόμενα από τις συναλλαγές της Α.Σ.Ο. με τα μέλη της. Το πέραν του πλεονάσματος υπόλοιπο θεωρείται ότι προέρχεται από τις συναλλαγές με τρίτους και συνιστά τα κέρδη.

Από τα πλεονάσματα ποσοστό τουλάχιστον 10% διατίθεται για το σχηματισμό τακτικού αποθεματικού,ώσπου να εξισωθεί αυτό με τη συνολική αξία των υποχρεωτικών συνεταιρικών μερίδων. Το καταστατικό βέβαια μπορεί να προβλέπει και μεγαλύτερο ποσοστό κράτησης.

Το υπόλοιπο των πλεονασμάτων διατίθεται για την:

- Ανάπτυξη του συν/μού,

- Απόδοση στα μέλη ανάλογα με τις συναλλαγές τους με τον συν/μό,

- Υποστήριξη άλλων δραστηριοτήτων που εγκρίνονται από τα μέλη, όπως ειδικότερα ορίζεται από το καταστατικό.

Στο τακτικό αποθεματικό περιλαμβάνονται:

1.- Tα κέρδη μετά τη φορολόγησή τους,

2.- Η κράτηση του 10%,

3.- Τα έσοδα που περιέρχονται στο συν/μό από χαριστική αιτία, π.χ. δωρεά

4.- Κάθε άλλο έσοδο, για το οποίο δεν ορίζεται διαφορετικά από το καταστατικό.

 

7.- Προσωπικό. 
Σύμφωνα με το ά. 38 το προσωπικό των Α.Σ.Ο. διακρίνεται σε:

α) Τακτικό, το οποίο καλύπτει πάγιες και διαρκείς ανάγκες και καταλαμβάνει θέσεις που προβλέπονται από τον εσωτερικό κανονισμό λειτουργίας του Σ και

β) Με σύμβαση εργασίας ορισμένου χρόνου που καλύπτει έκτακτες, εποχικές και πρόσκαιρες ανάγκες του Σ.

Η υπηρεσιακή κατάσταση του προσωπικού των Α.Σ.Ο. ρυθμίζεται βασικά με την υπ’ αρθ. 27346/1990 κοινή απόφαση των Υπουργών Γεωργίας και Εργασίας «Κανονισμός Υπηρεσιακής Κατάστασης Προσωπικού Αγροτικών Συν/κών Οργανώσεων» (ΦΕΚ 700Β’/7-11-1990) όπως μεταγενέστερα έχει τροποποιηθεί.

 

8.- Ποινική ευθύνη. 
Οι αξιόποινες πράξεις που μπορούν να τελεσθούν από τα όργανα και τους υπαλλήλους μιάς Α.Σ.Ο. κατά την εκτέλεση των καθηκόντων τους αναφέρονται στο ά. 34. Ειδικότερα,

α) τα μέλη του Δ.Σ. και οι υπάλληλοι του Σ τιμωρούνται με φυλάκιση

από 3 μήνες μέχρι 1 έτος, εφόσον από άλλες διατάξεις δεν προβλέ-

πεται μεγαλύτερη ποινή αν:

1.- σκόπιμα παρέχουν στη Γ.Σ. ή σε εκείνον που κάνει διαχειριστικό

έλεγχο ψευδή στοιχεία ή αρνούνται ή αποκρύπτουν αληθή στοιχεία

ή περιστατικά που σχετίζονται με την οικονομική κατάσταση του Σ.

2.- σκόπιμα προβαίνουν σε ψευδείς ή εικονικές εγγραφές στα

βιβλία του Σ ή συντάσσουν ψευδείς ή εικονικούς ισολογισμούς του.

3.- αρνούνται να παραδώσουν ή αποκρύπτουν από εκείνον που

κάνει διαχειριστικό έλεγχο τα τηρούμενα στοιχεία ή βιβλία ή παρε-

μποδίζουν με οποιοδήποτε τρόπο τη διενέργεια του ελέγχου αυτού.

β) Εκείνοι που κάνουν διαχειριστικό έλεγχο ή εποπτεία

τιμωρούνται με φυλάκιση από 1 μήνα έως 1 έτος, εφόσον από

άλλες διατάξεις δεν προβλέπεται βαρύτερη ποινή, αν κατά την

άσκηση των καθηκόντων τους περέχουν σκόπιμα ψευδή στοιχεία

ή αποκρύπτουν αληθή γεγονότα ή περιστατικά που έχουν σχέσει

με τη διαχείρηση ή την οικονομική κατάσταση του Σ και τα έμαθαν

από την εποπτεία ή τον έλεγχο που έκαναν.

γ) Τα μέλη του Δ.Σ, ή των επιτροπών που ορίζονται

από τη Γ.Σ., οι εκκαθαριστές ή οι υπάλληλοι του Σ στους

οποίους το Δ.Σ. παραχώρησε την άσκηση ορισμένων

αρμοδιοτήτων του, τιμωρούνται με φυλάκιση από 1 μήνα μέχρι

1 χρόνο, εφόσον από άλλες διατάξεις δεν προβλέπεται βαρύτερη

ποινή, εάν παραβούν διατάξεις του νόμου ή του καταστατικού, ή

κάνουν ενέργειες που αντίκεινται σε αποφάσεις της Γ.Σ. ή δεν

εκτελέσουν τα καθήκοντά τους καθώς και αν παραλείψουν τη

σύνταξη ή τη δημοσίευση του ισολογισμού.

δ) Οποιος παρεμποδίζει τις συνεδριάσεις του Δ.Σ. ή του Ε.Σ. ή

της Γ.Σ. χρησιμοποιώντας σωματική βία, ή απειλή σωματικής

βίας ή άλλη παράνομη πράξη ή παράλειψη, τιμωρείται με φυλά-

κιση από 1 μήνα μέχρι 1 έτος, ή με χρηματική ποινή ή και με τις

δύο αυτές ποινές, εφόσον από άλλες διατάξεις δεν προβλέπεται

βαρύτερη ποινή και τέλος

ε) Τιμωρείται με φυλάκιση από 1 μήνα έως 1 χρόνο, εφόσον

από άλλες διατάξεις δεν προβλέπεται βαρύτερη ποινή, όποιος

1.- ενεργεί πράξεις διοίκησης ή διαχείρησης ή εποπτείας ή

ελέγχου μετά τη λήξη της θητείας του και

2.- ψηφίζει χωρίς δικαίωμα ή ψηφίζει πολλές φορές ή δίνει

πολλαπλή ψήφο ή με οποιοδήποτε άλλο τρόπο μπορεί να προ-

καλέσει την παραγωγή μη γνησίου αποτελέσματος εκλογής ή

νοθεύει το γνήσιο αποτέλεσμα εκλογής για την ανάδειξη Δ.Σ.,

Ε.Σ. και αντιπροσώπων των Α.Σ.Ο. -

 

 

 

 

 

ΕΝΟΤΗΤΑ ΕΒΔΟΜΗ :
ΤΟ ΔΙΚΑΙΟ ΤΩΝ Α.Σ.Ο. (ΙΙΙ)
 

 

 

1.- Λύση.
Μία Α.Σ.Ο. λύεται εφόσον:

α) λήξει ο προβλεπόμενος χρόνος διάρκειάς της και δεν αποφασισθεί από τη Γ.Σ. η παράτασή του,

β) αποφασίσει σχετικά η Γ.Σ., με πλεοψηφία των 2/3 των μελών της,

γ) κηρυχθεί σε κατάσταση πτώχευσης και

δ) με απόφαση του Πολυμελούς Πρωτοδικείου της έδρας της. Η απόφαση αυτή εκδίδεται μετά από σχετική αίτηση που μπορεί να υποβληθεί από το Δ.Σ., τα 2/3 των μελών ή από την εποπτεύουσα αρχή.

Λόγοι για την υποβολή της αίτησης αυτής είναι το ότι:

- η λειτουργία της Α.Σ.Ο. είχε αποβεί παράνομη,

- είχε αδρανήσει για δύο συνεχόμενες διαχειριστικές χρήσεις,

- συνάγεται εγκατάλειψη του σκοπού της , λόγω μειωμένης δραστηριότητάς της.

Η λύση της Α.Σ.Ο. επέρχεται μόλις λήξει η διάρκειά της, από την ημέρα που αποφάσισε η Γ.Σ. ή από την ημέρα δημοσίευσης των τελεσίδικων αποφάσεων του Πολυμελούς Πρωτοδικείου για τη λύση ή για την πτώχευση.

Τη διάλυση ακολουθεί το στάδιο της εκκαθάρισης, η οποία διενεργείται από έναν ή περισσότερους ειδικούς εκκαθαριστές που ορίζει η Γ.Σ., εκτός κι αν το καταστατικό κάνει διαφορετική ρύθμιση. (ά.24, παρ.2)

Η Α.Σ.Ο. θεωρείται ότι υφίσταται νομικά μέχρι την πλήρη ολοκλήρωση της εκκαθάρισης και των πάσης φύσεως εργασιών της.

Οι εκκαθαριστές έχουν όλα τα δικαιώματα και τις υποχρεώσεις του Δ.Σ. Μόλις αναλάβουν τα καθήκοντά τους θα πρέπει να κάνουν απογραφή της περιουσίας του υπό εκκαθάριση συν/μού και να συντάξουν ισολογισμό, αντίγραφο του οποίου θα πρέπει να υποβάλλουν στην εποπτεύουσα αρχή. ‘Εργο τους είναι η διεκπεραίωση των εκκρεμών υποθέσεων και η ρύθμιση των επίσης εκκρεμών λογαριασμών της Α.Σ.Ο. Ακόμη θα πρέπει να γνωστοποιήσουν τη λύση του συν/μού. σε μια ημερήσια ή περιοδική εφημερίδα του νομού της έδρας του και να απευθύνουν πρόσκληση στους πιστωτές για αναγγελία των απαιτήσεών τους.

 

2.- Πτώχευση. 
Μία Α.Σ.Ο. κηρύσσεται σε πτώχευση, (ά. 22) όπως και κάθε έμπορος, αν δηλ.έχει παύσει τις πληρωμές των ληξιπρόθεσμων εμπορικών της χρεών. Η πτώχευση κηρύσσεται από το Πολυμελές Πρωτοδικείο της έδρας της μετά από αίτηση:

α) οποιουδήποτε πιστωτή δικαιολογεί έννομο συμφέρον,

β) του Δ.Σ και

γ) των εκκαθαριστών.

Στην παρ.4 του νόμου προβλέπεται ειδική διαδικασία επιβολής έκτακτης εισφοράς στα μέλη για να αποφευχθεί η κήρυξη της πτώχευσης εφόσον έχει υποβληθεί δήλωση παύσης πληρωμών ή αίτηση κήρυξης σε πτώχευση.

Από την κήρυξή του σε πτώχευση ο Σ λύεται. Η πτώχευσή όμως του δεν συνεπάγεται και την πτώχευση των μελών του.

Εάν επιτευχθεί πτωχευτικός συμβιβασμός θα πρέπει να επικυρωθεί από το Πολυμελές Πρωτοδικείο. Από την επικύρωση αυτή ο συν/μός αναβιώνει και επαναλαμβάνει τις εργασίες του. Η απόφαση επικύρωσης του συμβιβασμού κοινοποιείται με φροντίδα του πτωχεύσαντος συν/μού στον ειρηνοδίκη και στην εποπτεύουσα αρχή.

Κατά τα λοιπά και στις πτωχεύσεις των Α.Σ.Ο. ισχύουν οι διατάξεις του εμπορικού νόμου που αφορούν τις πτωχεύσεις των εταιρειών.

 

3.- Συγχώνευση - Μετατροπή. 
Με απόφαση των Γ.Σ. τους, δύο ή περισσότερες Α.Σ.0.του ιδίου βαθμού μπορούν να συγχωνευθούν (ά.21 παρ.1). Η συγχώνευση αυτή πραγματοποιείται είτε με την ίδρυση ενός νέου συνεταιρισμού, στον οποίο ενσωματώνονται οι συγχωνευόμενοι είτε με την απορρόφηση ενός ή περισσοτέρων συνεταιρισμών από έναν άλλο που ήδη λειτουργεί.

Οι προϋποθέσεις για τη συγχώνευση είναι οι ακόλουθες :

1.- Απόφαση των Γ.Σ. καθεμίας από της προς συγχώνευση Α.Σ.Ο. που λαμβάνεται με εξαιρετική απαρτία και πλειοψηφία.

2.- Δημοσίευση των παραπάνω αποφάσεων σε περίληψη, σε μία εφημερίδα του νομού της έδρας των υπό συγχώνευση Α.Σ.Ο.

3.- Εκτίμηση των περιουσιακών τους στοιχείων από επιτροπή εμπειρογνωμόνων.

4.- Σύγκληση, μετά από πρόσκληση των Δ.Σ. των υπό συγχώνευση Α.Σ.Ο. σε κοινή Γ.Σ. στην οποία εκλέγεται το προσωρινό ΔΣ της νέας Α.Σ.Ο.

5.- Έγκριση του νέου καταστατικού από το Ειρηνοδικείο.

6.- Καταχώρηση στο βιβλίο μητρώου Α.Σ.Ο. του εγκεκριμένου καταστατικού. Από την ημερομηνία της καταχώρησης αυτής συνετελείται η συγχώνευση και το σύνολο των περιουσιακών στοιχείων αποτελεί περιουσία της νέας Α.Σ.Ο. (ά.21,παρ.2)

Με τις παραγράφους 11 και 12 του ά. 21 του νόμου, προβλέπεται η δυνατότητα μετατροπής μιας δευτεροβάθμιας ή τριτοβάθμιας συνεταιριστικής οργάνωσης σε ανώνυμη εταιρεία ή σε εταιρεία περιορισμένης ευθύνης. Όπως και στη συγχώνευση, για τη μετατροπή αυτή απαιτείται απόφαση της Γ.Σ. που λαμβάνεται με εξαιρετική απαρτία και πλειοψηφία του ά.11 παρ.3 και 12 παρ.2. Κατά τα λοιπά εφαρμόζονται ανάλογα οι σχετικές διατάξεις των ν. 2190/1929 για τις Α.Ε. και 3190/1955 για τις Ε.Π.Ε.

 

4.- Eνώσεις Αγροτικών Συνεταιρισμών.
Η ‘Ενωση Αγροτικών Συνεταιρισμών (Ε.Α.Σ.) είναι νομικό πρόσωπο ιδιωτικού δικαίου,το οποίο συνιστάται από δύο ή περισσότερους πρωτοβάθμιους Α.Σ. και έχει σαν σκοπό της την ενίσχυση,τη διεύρυνση και το συντονισμό των δραστηριοτήτων των μελών της (ά.26, παρ.1).

Η ‘Ενωση έχει έδρα μία κοινότητα ή ένα δήμο όπου είναι εγκατεστημένη η διοίκησή της. Η περιφέρειά της ορίζεται από το καταστατικό της. Το καταστατικό της εγκρίνεται από το Μονομελές Πρωτοδικείο του τόπου της έδρα της. Η έδρα της Ε.Α.Σ. πρέπει να αναφέρεται στην επωνυμία της.

Η Γ.Σ. της Ε.Α.Σ. απαρτίζεται από τους αντιπροσώπους των Α.Σ. που μετέχουν σ'αυτήν. Κάθε αντιπρόσωπος έχει μία τουλάχιστον ψήφο.Το καταστατικό της Ένωσης καθορίζει τη συμμετοχή κάθε συν/μού σ’ αυτή με μία υποχρεωτική μερίδα και μία ψήφο. Ο συνολικός αρθ. των ψήφων δεν επιτρέπεται σε καμμία περίπτωση να ξεπεράσει τις πέντε (5).

Τα μέλη του Δ.Σ. της Ε.Α.Σ. εκλέγονται από τη Γ.Σ. των αντιπροσώπων, ο αριθμός τους ορίζεται από το καταστατικό και δεν μπορεί να είναι μικρότερος των τριών (3) και έχουν ανάλογα καθήκοντα με τα αντίστοιχο όργανο των Α.Σ. -

 

5.- Κεντρικές Συνεταιριστικές Ενώσεις (ΚΕ.Σ.Ε.)
Οι Κεντρικές Συνεταιριστικές Ενώσεις (ΚΕ.Σ.Ε.) συνιστώνται από δύο ή περισσότερες Ε.Α.Σ.

Σκοπός των ΚΕ.Σ.Ε. είναι ο συντονισμός και η ενίσχυση της συνεταιριστικής δράσης των μελών τους καθώς και η ανάληψη εργασιών και παροχή υπηρεσιών σε ευρεία κλίμακα (ά.29 παρ.1).

Το καταστατικό τους εγκρίνεται από το Μονομελές Πρωτοδικείο του τόπου της έδρας τους.

Η έδρα τους είναι στο δήμο ή στην κοινότητα όπου είναι εγκατεστημένη η διοίκησή τους. Η περιφέρειά τους ορίζεται από το καταστατικό τους.

Η Γ.Σ. της ΚΕ.Σ.Ε. συγκροτείται από τους αντιπροσώπους των μελών της που εκλέγονται σύμφωνα με το καταστατικό τους.

 

6.- Κοινοπραξίες Αγροτικών Συνεταιριστικών Οργανώσεων (Κ.Α.Σ.Ο.)
Η Κοινοπραξία Αγροτικών Συνεταιριστικών Οργανώσεων (Κ.Α.Σ.Ο.) που αποτελεί ίδιο νομικό πρόσωπο συνιστάται από δύο ή περισσότερες Α.Σ.Ο. της ίδιας ή διαφορετικής βαθμίδας (ά.30, παρ.1).

Σκοπός της Κ.Α.Σ.Ο. είναι η προαγωγή των καταστατικών σκοπών και δραστηριοτήτων των μελών της.

Η έδρα και η περιφέρειά της Κ.Α.Σ.Ο. ορίζεται στο καταστατικό της..

Το καταστατικό αυτό εγκρίνεται από το Μονομελές Πρωτοδικείο της έδρας της Κ.Α.Σ.Ο.

 

4.- Οι Συνεταιριστικές Εταιρείες (Σ.Ε.).
Oι Α.Σ.Ο κάθε βαθμίδας και οι Συνεταιριστικές Εταιρείες (Σ.Ε.) μπορούν να συνιστούν μεταξύ τους ή με τρίτα φυσικά ή νομικά πρόσωπα που έχουν την έδρα τους στην Ελλάδα ή στο εξωτερικό, ανώνυμες εταιρείες ή εταιρείες περιορισμένης ευθύνης. (ά. 32, παρ.1)

Οι εταιρείες αυτές θεωρούνται Συνεταιριστικές Εταιρείες,εφόσον η πλειοψηφία των μετοχών ή των εταιρικών τους μεριδίων ανήκει σε αγροτικές συνεταιριστικές οργανώσεις ή σε Συνεταιριστικές Εταιρείες τους.

Οι μετοχές των ανωνύμων Συν/κών Εταιρειών είναι υποχρεωτικά ονομαστικές. 
 

5.-Η Πανελλήνια Συνομοσπονδία Ενώσεων Αγροτικών
 Συνεταιρισμών (ΠΑ.ΣΕ.ΓΕ.Σ.) 
Είναι το ανώτατο ιδεολογικό και συντονιστικό όργανο του ελληνικού αγροτικού συνεταιριστικού κινήματος και δεν έχει εμπορική ιδιότητα. Εκπροσωπεί τις Α.Σ.Ο. όλων των βαθμών στο εσωτερικό και το εξωτερικό και φροντίζει για την τήρηση των συνεταιριστικών αρχών και την παραπέρα ανάπτυξη της συνεταιριστικής ιδέας (ά.33, παρ.1).

Μέλη της είναι οι Ε.Α.Σ. ενώ το καταστατικό της μπορεί να προβλέπει ότι μέλη της μπορεί να γίνουν οι Κ.Α.Σ.Ο. και οι ΚΕ.Σ.Ε, οι κοινές επιχειρήσεις τους και οι Συνεταιριστικές Εταιρείες.

Στην αρμοδιότητα της ΠΑ.ΣΕ.ΓΕ.Σ. υπάγεται η διαπραγμά- τευση και η σύναψη των συλλογικών συμβάσεων εργασίας που αφορούν το προσωπικό των Α.Σ.Ο. ενώ μπορεί να ιδρύει και εκπαιδευτικά κέντρα.

Η περιφέρεια της επεκτείνεται σ’ όλη την επικράτεια και η έδρα της είναι ο δήμος που ορίζεται στο καταστατικό της.

Είναι δε υποχρεωμένη να τηρεί μητρώο των μελών της. Σ’ αυτό φυλάσσονται τα καταστατικά καθώς και κάθε στοιχείο που αφορά τα μέλη.

Τόσο η συγκρότηση και η λειτουργία όσο και οι αρμοδιότητες της Γ.Σ. και του Δ.Σ. της ρυθμίζονται από το καταστατικό της.

Τέλος και η ετήσια εισφορά των μελών της ΠΑ.ΣΕ.ΓΕ.Σ προς αυτήν καθορίζεται από το καταστατικό της, το οποίο εγκρίνεται από το Μονομελές Πρωτοδικείο της έδρας της.
 

 

 

 

 

ΕΝΟΤΗΤΑ ΟΓΔΟΗ :
TO ΔIKAIO ΤΩΝ ΣΥΝ/ΚΩΝ ΤΡΑΠΕΖΩΝ
 

 

 

 

1.- Νομοθετικό πλαίσιο. 
Το νομοθετικό πλαίσιο της λειτουργίας των Συνεταιριστικών Τραπεζών (Σ.Τ.) στη χώρα μας στηρίζεται :

α) στο ν. 1667/1986 για τους Αστικούς Σ δεδομένου ότι μία

Σ.Τ. δεν είναι παρά ένας πιστωτικός Σ.,

β) στο ν. 2076/1992 «Ανάληψη και άσκηση δραστηριότητας

πιστωτικών ιδρυμάτων και άλλες συναφείς διατάξεις» και κυρίως

στο ά. 5 του νόμου αυτού,

γ) στην Πράξη Διοικητή Τραπέζης της Ελλάδος 2258/2-11-93

«Καθορισμός πλαισίου λειτουργίας και εποπτείας πιστωτικών

ιδρυμάτων υπό τη μορφή πιστωτικών συνεταιρισμών του Ν.1667/

1986» και

δ) στην απόφαση της επιτροπής Νομισματικών και

Πιστωτικών Θεμάτων 541/Θέμα 2/7-4-94 «Τροποποίηση

της ΠΔ/ΤΕ 2258/2-11-93 που αφορά το πλαίσιο λειτουργίας

και εποπτείας πιστωτικών ιδρυμάτων με τη μορφή πιστωτικών

συνεταιρισμών του Ν. 1667/86».

Για να ιδρυθεί επομένως μία Σ.Τ. στη χώρα μας απαιτείται η νομότυπη σύσταση αστικού πιστωτικού Σ που σκοπεύει να μετεξελιχθεί σε συνεταιριστικό πιστωτικό ίδρυμα. Το πιστωτικό αυτό ίδρυμα θα πρέπει να πληροί τους όρους και τις προϋπο- θέσεις του ά. 5 του ν.2076/1992 και να λειτουργήσει σύμφωνα με τα όσα ορίζονται στην Πράξη Διοικητή Τ.Ε. 2258/2-11-93 όπως αυτή τροποποιήθηκε και συμπληρώθηκε με την απόφαση Ε.Ν.Π.Θ. 541/Θέμα 2/7-4-94.

 

2.- Ιδρυση . 
Οπως έχουμε ήδη αναφέρει απαραίτητη προϋπόθεση για την ίδρυση και λειτουργία μιάς Σ.Τ. είναι η προηγούμενη ίδρυση ενός Αστικού Πιστωτικού Συνεταιρισμού. Επομένως στην περίπτωση αυτή θα πρέπει να ακολουθηθεί η διαδικασία που προβλέπεται στο ν. 1667/ 86 που αφορά τους Αστικούς Συν/μούς.

Η παραπάνω ρύθμιση προβλέπεται με την πράξη Διοικητή Τ.Ε. 2258/1993 σύμφωνα με την οποία επιτρέπεται στα πιστωτικά ιδρύματα που λειτουργούν με τη μορφή πιστωτικών συν/μών του ν.1667/86 να διενεργούν εργασίες που αποτελούν αντικείμενο δραστηριότητας των ελληνικών εμπορικών τραπεζών (1α).

Αδεια για να λειτουργήσει ως Σ.Τ. ένας πιστωτικός Σ δίνεται από την Τράπεζα της Ελλάδος εφόσον τηρούνται όλες οι προϋπο- θέσεις και οι σχετικοί όροι που καθορίζονται από τον εκάστοτε ισχύοντα Τραπεζικό νόμο για την ίδρυση ανώνυμης τραπεζικής εταιρίας και επιπλέον θα πρέπει :

α) οι συνεταίροι κατά το χρόνο της έγκρισης της αίτησης εγγραφής να έχουν κατοικία ( τα φυσικά πρόσωπα) ή έδρα (τα νομικά πρό- σωπα) στο γεωγραφικό διαμέρισμα που προσδιορίζεται με βάση τα ίδια κεφάλαια του Σ και

β) η ίδια παραπάνω υποχρέωση να ισχύει και για την πλειοψηφία των μελών του Δ.Σ. και του Ε.Σ. καθώς και για το ένα (1) τουλάχιστον από τα δύο (2) πρόσωπα που είναι εξίσου υπεύθυνα για τη λειτουργία και τον προσανατολισμό του πιστωτικού συν/μού.

Κατ’ εξαίρεση από τον παραπάνω κανόνα είναι δυνατό νομικά πρόσωπα μη κερδοσκοπικού χαρακτήρα, των οποίων τα μέλη κατά- γονται από την περιοχή μέσα στα όρια της οποίας δραστηριοποιείται ο συνεταιρισμός και η έδρα τους βρίσκεται σε άλλη περιοχή της χώρας, να είναι μέλη του πιστωτικού Σ που ζητεί την άδεια να γίνει Σ.Τ. και

γ) το ελάχιστο καταβεβλημένο κεφάλαιο θα πρέπει να είναι:

1.- 600.000.000 δρχ. για Σ που γράφουν ως μέλη τους κατοίκους

αποκλειστικά του νομού της έδρας τους,

2.- 2.000.000.000 δρχ. για Σ που γράφουν ως μέλη τους αποκλει-

στικά κατοίκους του νομού της έδρας τους και όμορων νομών ή

εναλλακτικά , της διοικητικής περιφέρειας της έδρας τους και

3.- 4.000.000.000 δρχ. για Σ που γράφουν μέλη τους κατοίκους

όλων των περιοχών της χώρας ή μόνο της περιφέρειας Αττικής και

του νομού Θεσσαλονίκης.

Τα ελάχιστα αυτά όρια των 2 και 4 δισ. δεν ισχύουν στις περιπτώσεις όπου η εγγραφή μελών που κατοικούν εκτός του νομού της έδρας ή των όμορων νομών, δεν συνοδεύεται από οποιοσδήποτε μορφής εγκατάσταση των Σ στις περιοχές κατοικίας των συγκεκριμένων μελών.

Ολο το αρχικό κεφάλαιο θα πρέπει να κατατεθεί στην Τράπεζα της Ελλάδος μία (1) τουλάχιστον εργάσιμη ημέρα πριν από την ημερομηνία κοινοποίησης στον Σ της απόφασης με την οποία του παρέχεται η άδεια για να λειτουργήσει ως Σ.Τ. και μπορεί να αναληφθεί την επόμενη εργάσιμη ημέρα μετά την ημερομηνία της κατάθεσής του.

Η αίτηση την οποία θα πρέπει να υποβάλλει προς την Τράπεζα της Ελλάδος ένας πιστωτικός Σ και με την οποία θα ζητεί να του χορηγηθεί η άδεια για να λειτουργήσει ως Σ.Τ. θα πρέπει να συνοδεύεται από :

α) οικονομοτεχνική μελέτη ή μελέτη σκοπιμότητας για το

είδος , την έκταση των εργασιών και το χρονοδιάγραμμα

πραγματοποίησης των στόχων της υπό ίδρυση Σ.Τ. καθώς και

τα σχετικά με τη διοικητική και τη λογιστική οργάνωσή της και

β) πλήρη κατάσταση των μελών του Δ.Σ. και του Ε.Σ. με τα

βιογραφικά τους σημειώματα που θα πρέπει να αναφέρουν τη

διεύθυνση κατοικία τους και την επαγγελματική τους απασχόληση

για την τελευταία 5ετία, τα ποινικά τους μητρώα καθώς και

πιστοποιητικά μη πτωχεύσεώς τους για όσους είναι έμποροι.

Τέλος πιστωτικοί Σ που δεν έχουν λάβει άδεια λειτουργίας τους ως Σ.Τ. από την Τράπεζα της Ελλάδος δεν επιτρέπεται να δέχονται καταθέσεις όχι μόνον από τα μέλη τους αλλά και από τον οποιονδήποτε.

 

3.- Λειτουργία. 
Με βάση την Πράξη Διοικητή Τ.Ε. 2258/1993 θεσπίστηκε η δυνατότητα των Σ.Τ. να διενεργούν εργασίες οι οποίες σύμφωνα με τις ισχύουσες διατάξεις διενεργούνται από εμπορικές τράπεζες που λειτουργούν στη χώρα μας.

Βασικός κανόνας επίσης της λειτουργίας των Σ.Τ. που καθιερώ- νεται και αυτός από την παραπάνω πράξη είναι το ότι οι Σ.Τ. συναλλάσσονται αποκλειστικά με τα μέλη τους με άλλα πιστω- τικά ιδρύματα καθώς και με το Ελληνικό δημόσιο. Για να συναλλαγούν και με άλλα πρόσωπα εκτός από αυτά θα πρέπει στις συγκεκριμένες συναλλαγές να συμμετέχει και μέλος τους.

Αλλοι λειτουργικοί κανόνες που τίθενται από την παραπάνω Πράξη είναι οι εξής:

1.- Το ύψος των πάσης φύσεως πιστωτικών διευκολύνσεων και συμμετοχών της Σ.Τ. στον ίδιο 
 συνεταίρο δεν μπορεί να ξεπερνάει συνολικά το 5% των ιδίων κεφαλαίων της.

2.- Το ύψος της χρηματοδότησης των φυσικών προσώπων - μελών καθορίζεται από τις

 Σ.Τ. μέσα στο όριο αυτό του 5% κατά την κρίση τους, χωρίς στην περίπτωση αυτή να ισχύουν

οι διατάξεις της ΠΔ/ΤΕ 1955/91 που αφορούν τις ανώνυμες τραπεζικές εταιρίες.

3.- Οι επενδύσεις των πιστωτικών Σ σε μερίδια αμοιβαίων  κεφαλαίων και σε πάσης φύσεως 
 μετοχικούς τίτλους διέπονται από τους ίδιους κανόνες που ισχύουν για τις Α.Ε. και τα άλλα

πιστωτικά ιδρύματα που εξομοιώνονται με αυτές. Εξαιρείται  όμως το σύνολο των κεφαλαίων που 
 διατίθεται για επενδύσεις,  το οποίο προκειμένου για τις Σ.Τ. περιορίζεται στο 10% των

ιδίων κεφαλαίων τους.
4.- Δεν επιτρέπεται στις Σ.Τ. να διενεργούν εργασίες αναδόχου εκδόσεως τίτλων
 (underwriting).

5.- Οι Σ.Τ. μπορούν κατ’ αρχήν να τηρούν σύμφωνα με τις ισχύουσες διατάξεις τρεχούμενους 
 λογαριασμούς στην Τράπεζα της Ελλάδος και να συμμετέχουν στη διατραπεζική αγορά δρχ.

και συναλλάγματος εφόσον το συνολικό ύψος αντλήσεων δεν υπερβαίνει το 10% και το 5%
 αντίστοιχα των ιδίων κεφαλαίων τους. Βέβαια οι τοποθετήσεις στη διατραπεζική αγορά δεν

υπόκεινται σε κανένα περιορισμό.

6.- Οι Σ.Τ. μπορούν να αναπροεξοφλούν συναλλαγματικές και γραμμάτια σε διαταγή στην
 Τράπεζα της Ελλάδος έναντι ενεχύρου τίτλων του Ελληνικού Δημοσίου μέχρι ορισμένα

ανώτατα όρια και

7.- Οι Σ.Τ. υπόκεινται στις υποχρεωτικές δεσμεύσεις καταθέσεων  σύμφωνα με την ΠΔ/ΤΕ
 1959/91 όπως αυτή σήμερα ισχύει.

 

4.- Εποπτεία και έλεγχος. 
Σχετικά με την εποπτεία και τον έλεγχο των Σ.Τ. στην ΠΔ/ΤΕ 2258/93, Κεφ.Α1, παρ. 7, ορίζονται τα ακόλουθα:

α.- Στις Σ.Τ. εφαρμόζονται ανάλογα οι διατάξεις που αφορούν τον έλεγχο και την εποπτεία των
 ανωνύμων τραπεζικών  εταιριών από την Τράπεζα της Ελλάδος.

β.- Οι Σ.Τ. είναι υποχρεωμένες να υποβάλλουν στην Τράπεζα  της Ελλάδος τα στοιχεία που αυτή
 ορίζει για την άσκηση της  εποπτείας της. τα στοιχεία αυτά θα πρέπει να περιέχονται σε
 λογαριασμούς του Κλαδικού Λογιστικού Σχεδίου των Τραπεζικών Επιχειρήσεων.

γ.- Οι οικονομικές καταστάσεις (ισολογισμοί, αποτελέσματα  χρήσεως) των Σ.Τ. θα πρέπει να
 ελέγχονται από αναγνωρισμένους ορκωτούς λογιστές και τέλος

δ.- Η Γενική Επιθεώρηση Τραπεζών της Τράπεζας της Ελλάδος είναι αρμόδια να καθορίζει τις
 λεπτομέρειες και τη  διαδικασία για τον έλεγχο των Σ.Τ.-

 

5.- Ανάκληση της άδειας λειτουργίας.-
Οπως σε κάθε πιστωτικό ίδρυμα ή ανώνυμη τραπε- ζική εταιρία η Τράπεζα της Ελλάδος μπορεί να ανακαλέσει την άδεια λειτουργίας μιας Σ.Τ. εφόσον :

α) δεν την χρησιμοποιήσει μέσα σε 12 μήνες από τη χορήγησήτης ,

β) δόθηκε με βάση ψευδείς, ανακριβείς ή παραπλανητικέςδηλώσεις,

γ) δεν διαθέτει επαρκή ίδια κεφάλαια και δεν προσφέρει πλέονεγγύηση ότι μπορεί να εκπληρώσεις

 τις υποχρεώσεις της  απέναντι στους πιστωτές της,

δ) δεν εκπληρώνει τους όρους με βάση τους οποίους  δόθηκε ή άδεια λειτουργίας της και

ε) δεν μπορεί ή αρνείται να αυξήσει τα ίδια κεφάλαια της,παρακωλύει με οποιοδήποτε τρόπο τον

 έλεγχο από την Τ.Ε. καθώς και όταν παραβιάζει διατάξεις νόμων, αποφάσεων ή κανονισμών των
 αρχών ασκήσεως εποπτείας και ελέγχου.-

